Kanak-kanak sanggup kongsi duit poket beli vape – CAP
Oleh NOOR HASLIZA NUSI

17 September 2022, 2:44 pm
GEORGE TOWN – Kanak-kanak terutama murid sekolah rendah di negeri ini dikatakan ada yang sanggup berkongsi duit poket dengan rakan semata-mahu mahu melepaskan gian membeli hanya satu produk vape atau e-rokok.
Pegawai Pendidikan dan Aktivis Anti Merokok Persatuan Pengguna Pulau Pinang (CAP), N.V. Subbarow berkata, hasil temu bual dengan 30 kanak-kanak termasuk anak gadis mengakui yang mereka berbuat demikian adalah sekadar mengikut trend.
“Jumlah tersebut adalah daripada 50 kanak-kanak yang ditemui pihak kami dan mereka mengakui telah berkongsi wang, cecair serta vape secara beramai-ramai.
“Ada kanak kanak berumur lapan tahun juga mengatakan yang dia dahulunya menghisap rokok kini telah bertukar kepada vape disebabkan tertarik dengan cecair yang dijual dalam perisa buah buahan.
“Tinjauan CAP juga mendedahkan bahawa vape dan e-rokok ini sudah menjadi seperti gula lolipop kepada kanak-kanak terbabit,” katanya kepada Kosmo! di sini hari ini.
Dalam pada itu, Subbarow memberitahu, CAP merayu Kementerian Kesihatan (KKM) membuat keputusan untuk mengharamkan semua jenis vape dan e-rokok dengan kadar segera.

“Bimbang jika tiada keputusan diambil, lebih ramai lagi kanak-kanak yang akan ketagih dengan vape sehingga memudaratkan kesihatan diri.
“Kerajaan mesti buat keputusan segera untuk mengharamkan vape dan e-rokok sebelum semakin ramai remaja terjebak dengan asap nikotin ini,” jelasnya.
Sehubungan itu katanya, sehingga kini, lebih 20 negara kebanyakannya di Amerika Selatan, timur tengah dan Asia Tenggara telah mengharamkan penjualan produk e-rokok.
“Negara jiran kita iaitu Thailand juga telah mengetatkan undang-undang manakala Australia, Kanada dan Norway telah memperkenalkan banyak sekatan, Malaysia sahaja yang masih memasar luas produk tersebut sehingga hari ini,” ujarnya. – KOSMO! ONLINE


Polis buru tiga suspek kes gaduh tular di kedai makan
Oleh ASLIZA MUSA

17 September 2022, 3:23 pm
IPOH – Polis sedang mengesan tiga lelaki yang disyaki terlibat dalam pergaduhan di sebuah kedai makan di Bandar Baru Menglembu di sini semalam.
Video berdurasi 10 saat dan beberapa gambar insiden tersebut tular di media sosial, memaparkan empat individu bergaduh menggunakan kerusi plastik dan senjata dipercayai kayu.
Ketua Polis Daerah Ipoh, Asisten Komisioner Yahaya Hassan berkata, kejadian itu berlaku pada pukul 6.22 petang berhampiran sebuah kedai makan di Bandar Baru Menglembu.
Katanya, dalam kejadian itu, seorang lelaki warga Myanmar berusia 44 tahun cedera di kepala dan tangan.
“Berdasarkan siasatan awal, kejadian bermula apabila mangsa dipercayai mengganggu tiga suspek yang sedang makan di kedai berkenaan.
“Tindakan mangsa telah menimbulkan kemarahan kesemua suspek hingga menyebabkan berlaku pergaduhan antara mereka,” katanya dalam kenyataannya di sini hari ini.

Menurut beliau, mangsa yang cedera ringan mendapat rawatan pesakit luar di Hospital Raja Permaisuri Bainun (HRPB).
Katanya, usaha sedang dilakukan bagi mengesan kesemua suspek warga tempatan berusia antara 20 ke 30 tahun itu.
“Serbuan dijalankan di rumah suspek namun mereka tiada di rumah. Siasatan kes dijalankan mengikut Seksyen 324 Kanun Keseksaan. Orang ramai yang menyaksikan atau mempunyai maklumat kejadian boleh menghubungi pegawai penyiasat kes, Inspektor Amy Crystal Anak Barahen Tahir di talian 014-3909719,” katanya. – KOSMO! ONLINE


Kapal pengangkut pasir karam, seorang hilang
Oleh KOSMO!

17 September 2022, 3:15 pm
KUCHING – Seorang anak kapal dilaporkan hilang dalam kejadian kapal pengangkut pasir karam di Beladin, Pusa pagi tadi.
Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sarawak berkata, kejadian yang berlaku kira-kira pukul 9.30 pagi itu turut melibatkan empat lagi anak kapal.
“Seramai empat orang anak kapal berjaya menyelamatkan diri dengan berenang ke tapak pembinaan jambatan Beladin.
“Bagaimanapun, seorang lagi anak kapal dikenali sebagai Nicholas Anak Julius dipercayai gagal keluar daripada kapal tersebut,” katanya dalam satu kenyataan di sini hari ini.
Menurut kenyataan itu, pihaknya menerima panggilan daripada Balai Polis Pusa memaklumkan kejadian tersebut sebelum seramai empat anggota dari Balai Bomba dan Penyelamat (BBP) Saratok dikejarkan ke lokasi kejadian.
“Gerakan mencari dan menyelamat (SAR) telah dilancarkan bagi mengesan mangsa yang masih hilang,” katanya. – KOSMO! ONLINE


UMNO dalam proses muktamadkan senarai calon PRU15
Oleh JAMLIAH ABDULLAH

18 September 2022, 9:45 pm
KUALA NERANG – UMNO dalam proses memuktamadkan senarai calon parti yang akan bertanding pada Pilihan Raya Umum Ke-15 (PRU-15) yang akan diadakan dalam masa terdekat.
Naib Presidennya, Datuk Seri Mahdzir Khalid berkata, badan perhubungan UMNO negeri sudah mula menghantar senarai calon untuk dimuktamadkan di peringkat tertinggi parti itu.
“Senarai calon ini sudah mula dikemukakan kepada ibu pejabat oleh badan perhubungan UMNO negeri-negeri.
“Selepas itu senarai akhir adalah apabila Pengerusi Perhubungan UMNO atau Barisan Nasional (BN) akan duduk bersama dengan barisan kepimpinan di peringkat tertinggi untuk muktamadkan,” katanya.
Beliau berkata demikian pada sidang akhbar selepas Majlis Pelancaran Gerakan Veteran UMNO ‘Keluargaku Pengundi BN’ di sini hari ini.
Setiausaha Agung UMNO, Datuk Seri Ahmad Maslan hari ini menjelaskan pihaknya sudah menerima senarai calon daripada badan perhubungan UMNO negeri untuk PRU-15.

Menyentuh tentang kategori calon-calon UMNO atau BN, kata Mahdzir, perkara itu adalah hasil perbincangan antara Pengerusi Badan Perhubungan UMNO negeri masing-masing bersama kepimpinan tertinggi parti dan gabungan berkenaan.
“Di sana kita akan bincang dan akan tentukan sebab yang kemukakan itu daripada UMNO negeri.
“Proses sedang berjalan biasalah, kita akan ambil yang berumur, berpengalaman, graduan dengan semua itu berada dalam senarai dan ciri-ciri biasa pada pilihan raya umum ini.
“Kita cari dari situlah termasuk yang berpengaruh, tak berpengaruh serta okay atau tak okay, macam-macamlah,” ujarnya.
Beliau pada masa sama menyeru agar veteran UMNO bersama-sama jentera parti untuk membantu memberi kemenangan kepada parti itu dalam PRU-15 kelak.-KOSMO! ONLINE.


Kes amang seksual pendakwah selebriti dirujuk kepada TPR
Oleh AZMI NORDIN

18 September 2022, 9:56 pm
PETALING JAYA – Polis Diraja Malaysia (PDRM) mengesahkan enam kertas siasatan telah dirujuk kepada Timbalan Pendakwa Raya (TPR) pada 14 September 2022 keatas pendakwah selebriti berusia 40-an yang ditahan pada dua minggu lalu.
Setiausaha PDRM, Datuk Noorsiah Mohd. Saaduddin berkata, empat kertas siasatan di Selangor dan dua kertas siasatan di Negeri Sembilan.
“Kesemuanya dengan cadangan agar suspek dituduh di bawah Seksyen 14(a) Akta Kesalahan Seksual Terhadap Kanak Kanak (AKSTK).
“Manakala terdapat satu kertas siasatan di Kuala Lumpur yang masih dalam tindakan,” katanya dalam satu kenyataan baru-baru ini.
Menurutnya, setakat ini sebanyak tujuh laporan polis dibuat terhadap pendakwah selebriti berkenaan dan suspek kini telah dibebaskan dengan jamin polis.
Terdahulu, polis sudah menerima enam laporan polis setakat ini ke atas seorang pendakwah selebriti tanah air yang dikaitkan dengan kes jenayah amang seksual terhadap remaja lelaki.

Penceramah selebriti berkenaan dipercayai berkenalan dengan mangsa sewaktu mengikuti program sesi motivasi sebelum dipujuk dan dipaksa melakukan perbuatan amang seksual fizikal.
Difahamkan, mangsa kes amang seksual fizikal terbabit mendakwa diarah melakukan perbuatan tidak senonoh oleh suspek yang pernah menyertai program realiti agama sebelum ini.
Sebelum ini, Ketua Polis Selangor, Datuk Arjunaidi Mohamed dilaporkan berkata, semua laporan polis dibuat oleh empat individu berusia lingkungan 17 hingga 18 tahun. -KOSMO! ONLINE.


Agong berkenan terima menghadap Presiden Singapura
Oleh MOHD RASDAN AHMAD

18 September 2022, 10:12 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan menerima menghadap Presiden Singapura, Halimah Yacob di Hotel InterContinental Park Lane, London, United Kingdom hari ini.
Majlis menghadap itu adalah atas titah perkenan Seri Paduka yang kini berada di sana bersama Raja Permaisuri Agong, Tunku Hajah Azizah Aminah Maimunah Iskandariah bagi menghadiri istiadat pemakaman mendiang Ratu Elizabeth II yang dijadualkan berlangsung esok.
Datuk Pengelola Bijaya Diraja Istana Negara, Datuk Seri Ahmad Fadil Shamsuddin berkata, kedua-dua pemimpin itu menyentuh mengenai pengukuhan hubungan dua hala istimewa dan terjalin erat antara Malaysia dan Singapura sejak sekian lama.
Sesi terbabit berlangsung selama 45 minit bermula pukul 9.30 pagi waktu tempatan.
“Seri Paduka dan Halimah Yacob turut menyentuh berkenaan usaha-usaha kerjasama mendalam antara Malaysia dan Singapura dan pelaksanaan pelbagai skim perjalanan merentas sempadan seperti Skim Laluan Hijau Timbal Balik, Skim Perjalanan Lengkap Vaksin dan Skim Pengaturan Ulang Alik Berkala.
“Seri Paduka turut menzahirkan setinggi penghargaan kepada kerajaan Singapura atas persilaan Perdana Menteri Singapura kepada Baginda untuk berangkat menghadiri Formula 1 Singapore Grand Prix 2022 yang akan berlangsung selama dua hari bermula pada 1 Oktober 2022,” katanya dalam hantaran di Facebook rasmi Istana Negara malam ini.

Ahmad Fadil berkata, Seri Paduka berdua turut dijadualkan berangkat ke Majlis Resepsi Baginda Raja Britain, Baginda Raja Charles III di Buckingham Palace, London pada pukul 6 petang waktu tempatan hari ini.
“Ia diikuti dengan keberangkatan Seri Paduka berdua ke Westminster Hall, London untuk memberi penghormatan terakhir kepada mendiang Ratu Elizabeth II,” katanya.
Selain itu, kata Ahmad Fadil, Seri Paduka dijadual mengadakan pertemuan dengan Sultan Brunei, Sultan Hassanal Bolkiah pada 20 September ini selain dijadualkan mengadakan lawatan negara ke Singapura selama tiga hari bermula pada 25 Oktober hadapan.
“Lawatan negara tiga hari ke Singapura ini telah dijadualkan bermula pada 19 September ini tetapi ditangguh susulan lawatan khas Seri Paduka berdua ke London, bermula 16 September hingga 21 September ini,” katanya. -KOSMO! ONLINE.


Shaveena mahu buru tempat ke Olimpik Paris
Oleh MUHAMMAD RIDUAN MOHD HANAFIAH

18 September 2022, 9:21 pm
SUBANG – Atlet menembak Pulau Pinang, Shaveena Mei Vejayan memasang impian untuk ke temasya Sukan Olimpik Paris 2024 selepas meraih pingat emas dalam acara 10m air rifle wanita pada temasya Sukan Malaysia (Sukma) 2022 di Lapang Sasar Kebangsaan di Subang sebentar tadi.
Pada saingan tersebut, atlet berusia 20 tahun yang juga penembak kebangsaan membidik 243.7 mata sekali gus mengatasi atlet Wilayah Persekutuan, Nur Izazi Rosli (243.5) dan atlet Perak, Nurul Athirah Huzaimi selepas melakukan 219.2 mata.
Shaveena mengakui kemenangan di Sukma menjadi kenangan terindah kerana ia adalah penampilan terakhirnya di Sukma sebelum memberi tumpuan kejohanan di peringkat antarabangsa.
“Saya rasa gembira dan bersyukur kerana mempunyai peluang seperti ini selepas berkerja keras untuk menjelmakan pingat emas.
“Kemenangan ini juga adalah paling bermakna sebab ini Sukma terakhir saya. Jadi saya perlu memberikan terbaik untuk membantu pasukan Pulau Pinang meraih emas.
“Apapun, saingan pentas final sebenar tadi sangat sengit terutama saya terpaksa bersaing dengan penembak kebangsaan yang juga rakan saya iaitu Nur Izazi. Tetapi pada hari ini saya rasa lebih yakin pada aksi final dan membantu saya untuk muncul juara.

“Selepas berakhir Sukma ini saya akan berusaha lebih gigih dan pastinya impian saya adalah untuk ke Olimpik Paris. Jadi, doakan saya dapat menjejak kaki ke pentas Olimpik,” katanya yang akan memberi tumpuan dalam acara 50m rifle prone esok.
Sebelum ini, dua pemanah negara Nur Suryani Mohamed Taibi dan Jonathan Wong Guanjie masing-masing pernah beraksi di Sukan Olimpik. Nur Suryani mewakili negara di Olimpik London (2012) dan Tokyo 2020, manakala Jonathan pada edisi 2016 di Rio de Janeiro. – KOSMO! ONLINE.


Bajet 2023: Kebajikan masyarakat Cina turut diberi tumpuan
Oleh NOR SHAFAWATI YUP

18 September 2022, 10:40 pm
SEREMBAN –  Bajet 2023 yang dibentangkan bulan depan akan mengambil kira kesejahteraan dan kebajikan rakyat secara menyeluruh termasuk usaha memperkasakan komuniti Cina di negara ini.
Perdana Menteri, Datuk Seri Ismail Sabri Yaakob berkata, langkah itu bertujuan memastikan semua ahli Keluarga Malaysia dapat menikmati manfaat daripada pencapaian pembangunan negara tanpa kompromi terhadap hak generasi akan datang.
“Kerajaan juga memberi jaminan untuk terus  menumpukan kepada usaha memperkasa komuniti masyarakat cina baik di kawasan bandar mahupun luar bandar dalam pembentangan Bajet 2023 pada awal bulan depan.
“Antara tumpuan utama negara adalah untuk kembali pulih selepas pasca pandemik Covid-19 dan ini termasuklah mewujudkan peluang pekerjaan baharu dan meningkatkan pendapatan rakyat serta memastikan kelangsungan sektor perniagaan,” katanya di sini hari ini.
Beliau berkata demikian ketika berucap menyempurnakan Majlis Penutup Pesta Kebudayaan Cina Kebangsaan Ke-37 Tahun 2022 di Dewan Serbaguna Sekolah Tinggi Chung Hua di sini.
Turut hadir Timbalan Menteri Wilayah Persekutuan, Datuk Seri Jalaluddin Alias, Menteri Besar Negeri Sembilan, Datuk Seri Aminuddin Harun, Presiden Gabungan Pertubuhan Cina Malaysia (Hua Zong), Tan Sri Dr. Goh Tian Chuan.

Menurut Ismail Sabri, kerajaan turut memberi tumpuan kepada persekitaran hidup yang selamat dan selesa, dengan menekankan pembangunan yang inklusif serta selari dengan komitmen Malaysia terhadap Agenda Pembangunan Mampan 2030.
Dalam pada itu, Ismail Sabri berkata, konsep Keluarga Malaysia yang telah beliau perkenalkan selari dengan matlamat untuk membina perpaduan yang utuh serta mewujudkan keharmonian dalam kalangan masyarakat yang berbilang kaum.
“Kerencaman identiti dan budaya yang ada dalam kalangan kita sewajarnya merapatkan hubungan antara kaum supaya kita boleh mempelajari falsafah setiap budaya yang berbeza ini.
“Impian saya adalah untuk mewujudkan sebuah negara yang aman, harmoni dan hidup sebagai sebuah keluarga,” katanya.
Beliau berkata, konsep tersebut telah disebarkan ke seluruh negeri melalui Jelajah Aspirasi Keluarga Malaysia serta pelbagai program yang diadakan di peringkat kementerian serta jabatan, malah ia turut disambut oleh pertubuhan bukan kerajaan dan komuniti setempat.
“Natijahnya, saya melihat insiden-insiden provokasi perkauman dan agama semakin reda. Kestabilan politik, keharmonian kaum dan agama sangat penting dalam negara majmuk seperti Malaysia untuk menggerakkan ekonomi negara melangkah ke hadapan,” katanya. – KOSMO! ONLINE.


Gelang masuk untuk lihat keranda Ratu Elizabeth II dijual di eBay
Oleh KOSMO!

18 September 2022, 10:00 pm
LONDON – Gelang getah terpakai yang diberi kepada individu yang beratur untuk memasuki Westminster Hall sejak empat hari lalu kini dijual di platform beli-belah online pada harga mencecah £446 (RM2,333), lapor akhbar Metro UK semalam.
Sejak Khamis lalu, ribuan rakyat Britain mula beratur di kota London untuk memberi penghormatan terakhir kepada keranda Ratu Elizabeth II yang bersemayam di Westminster Hall.
Gelang getah tersebut kini dijual di laman eBay dan beberapa platform online lain.
Tujuan gelang getah tersebut diedarkan pihak istana adalah bagi memberi kelonggaran kepada mereka yang beratur untuk keluar barisan sebentar untuk ke tandas atau membeli makanan.
Namun begitu, eBay berjaya mengesan tindakan segelintir pengguna laman tersebut yang menjual semula gelang itu dan berjanji akan mengambil tindakan sewajarnya.
“Penjualan gelang getah itu melanggar polisi jual beli platform ini dan akaun penjual akan digantung,” kata seorang jurucakap eBay.

Sejak keranda mendiang Ratu Elizabeth II tiba di Westminster Hall untuk bersemayam, panjang barisan beratur mencecah sehingga lapan kilometer dan waktu menunggu untuk masuk ke dalam dewan adalah sekitar 24 jam.
Barisan beratur tersebut bagaimanapun telah ditutup malam semalam disebabkan kapasiti yang terlalu ramai serta bagi memberi ruang persediaan kepada istiadat pengebumian yang akan berlangsung esok (Isnin). – Agensi


Tetak ibu sampai mati demi wang pusaka RM50,000
Oleh KOSMO!

18 September 2022, 9:30 pm
BANDAR RAYA NEW YORK – Seorang lelaki dari Bandar Raya New York, Amerika Syarikat (AS) mengaku bersalah atas tuduhan membunuh ibu sendiri bagi mendapatkan wang pusaka bernilai AS$11,000 (RM49,890),  lapor agensi berita United Press International (UPI) semalam.
Tertuduh, Jared Eng, mengaku menyebabkan kematian Paula Chin dalam kejadian yang berlaku dalam sebuah apartmen di kawasan kejiranan Tribeca, Manhattan pada 2019.
Jared berdepan hukuman penjara minimum 18 tahun atau maksimum seumur hidup yang akan diputuskan dalam satu persidangan mahkamah pada 18 Oktober depan.
Lelaki itu memukul dan menetak ibunya semasa bertengkar manakala salah seorang teman wanitanya, Jennifer Lopez membantu tertuduh membersihkan lokasi kejadian.
Pasangan itu kemudian didakwa membawa mayat Paula ke sebuah rumah di Morristown, New Jersey, di mana mereka didakwa bertemu dengan Caitlyn O’Roure, seorang lagi kekasih Jared.
O’Rourke didakwa membantu Jared dan Lopez membuang mayat mangsa ke dalam bekas sampah yang membawa kepada penemuan polis dengan beberapa kesan tikaman dan objek tumpul pada kepalanya.

Polis turut menemui sarung tangan getah berdarah dan pita pelekat di kedua-dua rumah itu serta mesej teks daripada Lopez kepada O’Rourke yang memberitahu bahawa pangsapuri Tribeca telah dibersihkan.
Dalam mesej teks lain, Jared turut menulis ‘saya telah bebas, masalah sudah disingkirkan’, demikian menurut pendakwa raya.
Tertuduh menafikan dakwaan membunuh semasa mula-mula ditahan dan memberitahu polis bahawa dia pergi ke New Jersey untuk mendapatkan koleksi syiling yang disimpan di rumah milik keluarganya bagi membayar sewa. – Agensi


Ismail Sabri kekal PM jika BN menang PRU-15
Oleh AHMAD SHAHERMAN SHAMSURI

18 September 2022, 10:04 pm
KUALA LUMPUR – Pengerusi Barisan Nasional (BN), Datuk Seri Ahmad Zahid Hamidi memberi bayangan bahawa jawatan Perdana Menteri kekal digalas Datuk Seri Ismail Sabri Yaakob sekiranya parti itu menang pada Pilihan Raya Umum ke-15 (PRU-15).
Tambah Ahmad Zahid, Ahli Parlimen Bera itu juga kekal menjadi ‘poster boy’ untuk BN pada PRU akan datang.
“Kita secara konsisten menyatakan bahawa BN akan terus mewujudkan negara bangsa, bangsa Malaysia apatah lagi jika PM, Datuk Seri Ismail Sabri Yaakob meneruskan tugas sebagai Perdana Menteri,”katanya.
Beliau berkata demikian semasa berucap pada Majlis Pelancaran Briged MIC Kebangsaan di Stadium Arena Axiata, Bukit Jalil hari ini.
Jelas Ahmad Zahid, jika Ismail Sabri meneruskan tugasnya sebagai Perdana Menteri, beliau yakin semua permintaan MIC yang dikemukan Presidennya, Tan Sri SA Vickneswaran akan dipertimbang.
“Saya yakin Tok Mat (Datuk Seri Mohamad Hasan), saya dan Perdana Menteri akan memberi pertimbangan sehabis baik semua permintaan MIC,”ujarnya.

Mengulas lanjut, beliau berkata, semua kerusi tradisi MIC sebelum ini kekal menjadi milik parti itu pada PRU-15.
“Kesemua 18 kerusi Dewan Undangan Negeri (DUN) dan sembilan kerusi Parlimen tradisi kekal milik MIC.
“Jika MIC mahu lebih pun boleh, tetapi itu kena runding dengan Tok Mat (Datuk Seri Mohamad Hasan), ” ujarnya. -KOSMO! ONLINE.


Seorang pelajar Al-Azhar warga Malaysia ditahan di Mesir
Oleh AMREE AHMAD

18 September 2022, 10:45 pm
PUTRAJAYA – Menteri Luar, Datuk Seri Saifuddin Abdullah mengesahkan laporan mengenai seorang mahasiswa Universiti Al-Azhar warganegara Malaysia yang ditahan pihak berkuasa Mesir.
Menerusi kenyataan di sini malam ini, beliau memaklumkan pihak Kementerian Luar akan terus memantau perkembangan kes tersebut menerusi Kedutaan Besar Malaysia di Kaherah.
“Susulan penahanan berkenaan, pejabat perwakilan diplomatik Malaysia di sana sedang berhubung rapat dengan pihak berkuasa Mesir bagi mendapatkan maklumat lanjut,” tambahnya.
Pada masa sama ujar beliau, pihak Wisma Putra menerusi Kedutaan Besar Malaysia akan tetap menghulurkan sebarang bantuan konsular yang sewajarnya kepada mahasiswa tersebut.
Beliau bagaimanapun tidak pula menyatakan alasan kenapa pelajar berkenaan telah ditahan oleh pihak berwajib negara itu selain butiran diri mahasiswa terbabit dan tempoh penahanan.
Dianggarkan ada lebih 7,000 pelajar Malaysia menuntut di Universiti Al-Azhar, sebuah institusi pengajian tinggi terulung dunia Islam sejak diasaskan Khalifah Fatimiyah pada 972 Masihi.

Mereka yang memerlukan bantuan konsular di Mesir diminta segera menghubungi Kedutaan Besar Malaysia yang beralamat di No.21, Al Aanab Street, Mohandessine, Giza, Kaherah.
Canseri diplomatik berkenaan turut boleh dihubungi untuk pertolongan kecemasan menerusi talian terus +201200276388 atau pun e-mel rasmi kedutaan iaitu [email protected] KOSMO! ONLINE


Dua lelaki ditahan miliki senjata tiruan di festival animasi
Oleh AZMI NORDIN

18 September 2022, 9:52 pm
PETALING JAYA – Padah memiliki senjata tiruan, polis menahan dua lelaki berpakaian beragam ‘cosplay’ taktikal lengkap bersenjata tiruan ketika festival animasi di pekarangan Atria Mall, Damansara Jaya, di sini semalam.
Timbalan Ketua Polis Daerah Petaling Jaya, Superintendan Ku Mashariman Ku Mahmood berkata, sekitar pukul 4.30 petang, dua lelaki berusia 15 dan 24 tahun tersebut ditahan polis.
“Polis telah berjaya merampas satu laras senjata tiruan jenis M4, satu pucuk pistol tiruan jenis Glock dan dua butir bom tangan tiruan.
“Semakan rekod lampau mendapati kedua-dua individu tersebut tiada rekod kesalahan lampau,” jelasnya dalam satu kenyataan baru-baru ini.
Suspek direman selama tiga hari bermula Ahad hingga Selasa dibawah mengikut Seksyen 36(1) Akta Senjata 1960.
Polis menasihatkan orang ramai supaya tidak membeli atau memiliki senjata tiruan dengan sengaja kerana ianya menyalahi undang-undang dan tindakan boleh di ambil di bawah Akta Senjata 1960. -KOSMO! ONLINE.


Nevern pertahan pingat emas boling perseorangan lelaki
Oleh MUHAMMAD HELMEE RAMLI

18 September 2022, 9:16 pm
PETALING JAYA – Atlet boling Sabah, Nevern Netaneel Marcellinus bangkit daripada ketinggalan sebelum memastikan pingat emas acara perseorangan lelaki Sukan Malaysia (Sukma) MSN 2022 menjadi miliknya selepas melakukan 1276 jatuhan pin sebentar tadi.
Lebih manis, kemenangan itu boleh dianggap sebagai penamat sempurna buat atlet berusia 22 tahun tersebut memandangkan edisi kali ini adalah penampilan terakhirnya pada temasya sukan berprestij itu.
Meskipun melakukan beberapa kesilapan pada awal saingan, namun ketenangan yang ditunjukkan Nevern selain tumpuan penuh sepanjang saingan membantunya untuk menghadiahkan emas buat Sabah.
“Memang betul saya ketinggalan pada awal saingan, namun apa yang saya buat adalah kekal tenang serta memperbaiki ketepatan balingan. Saya gunakan setiap peluang yang ada untuk bangkit.
“Secara jujur, saya tidak risau walaupun ketinggalan kerana jika sudah ditakdirkan emas itu bukan menjadi milik saya, memang ia bukan rezeki,” katanya ketika ditemui selepas tamat saingan.
Atlet kelahiran Kota Kinabalu itu menganggap dia seolah-olah memakai dua baju kerana menggalas harapan rakyat Sabah selain turun dengan reputasi besar sebagai atlet kebangsaan.

“Saya akui memang berdepan tekanan cukup tinggi kerana boleh diibaratkan menyarung dua baju, iaitu Sabah dan pasukan kebangsaan. Oleh itu, saya sangat puas hati dengan pencapaian ini,” ujar Nevern.
Mengiringi Nevern di atas podium adalah atlet Pahang, Zainal Haiqal Izwan Suhardi yang memenangi perak dengan 1270 jatuhan pin manakala gangsa menjadi milik Muhammad Hariz Adlan Azman dari Pulau Pinang selepas mencatat 1249 jatuhan pin.- KOSMO! ONLINE.


Majikan enggan upah individu miliki angka 5 dalam nombor telefon
Oleh KOSMO!

18 September 2022, 8:30 pm
BEIJING – Seorang majikan di China menjadi mangsa kecaman netizen apabila enggan menggaji individu yang memiliki angka lima sebagai digit kelima dalam nombor telefonnya, lapor akhbar The Sun semalam.
Majikan di sebuah syarikat pendidikan di bandar Shenzen dikatakan memberitahu calon kakitangan untuk menukar nombor telefon mereka jika serius mahu memulakan pekerjaan di firma tersebut.
Permintaan aneh untuk mengisi kekosongan pekerjaan itu adalah berdasarkan kepercayaan karut bahawa mempunyai angka lima sebagai digit kelima dalam nombor telefon akan membawa nasib malang.
Kepercayaan pelik yang tiada kaitan dengan kemahiran atau etika kerja mencetuskan perdebatan hangat di platform media sosial China, Weibo.
Ramai netizen terpinga-pinga mengenai bagaimana sebuah syarikat boleh mempunyai dasar merekrut yang kolot dan tidak masuk akal.
“Kita hidup di abad ke-21 dan masih ada majikan yang mempunyai kepercayaan karut seperti ini,” komen seorang pengguna.

“Lebih baik anda upah guru feng-shui dan jangan cari pekerja untuk bekerja di syarikat itu,” komen seorang lagi. – Agensi


Taufan Nanmadol: 3 juta penduduk diarah pindah
Oleh KOSMO!

18 September 2022, 8:00 pm
TOKYO – Beribu-ribu orang berlindung di pusat-pusat perlindungan di barat daya Jepun hari ini, ketika Taufan Nanmadol melanda wilayah tersebut, menyebabkan pihak berkuasa menggesa hampir tiga juta penduduk untuk berpindah.
Agensi Meteorologi Jepun (JMA) mengeluarkan ‘amaran khas’ luar biasa untuk bandar Kagoshima di selatan wilayah Pulau Kyushu, sejenis amaran yang dikeluarkan hanya apabila keadaan cuaca diramalkan sekali dalam beberapa dekad.
Menjelang pagi tadi, sebanyak 25,680 isi rumah di Kagoshima dan Miyazaki terputus bekalan elektrik, manakala perkhidmatan kereta api antara wilayah, penerbangan dan feri akan dibatalkan sehingga ribut reda, kata perkhidmatan pengangkutan serta utiliti tempatan.
JMA turut mengeluarkan amaran bahawa wilayah itu mungkin berdepan bahaya akibat angin dan ribut kuat serta hujan berterusan.
“Langkah berjaga-jaga secara maksimum perlu diambil. Ia merupakan taufan yang amat berbahaya.
“Angin diramal menjadi amat kuat sehinggakan mungkin terdapat rumah yang akan runtuh,” kata Ketua Unit Ramalan JMA, Ryuta Kurora.

Setakat petang tadi, 2.9 juta penduduk di Kyushu dikenakan amaran berpindah dan menurut pegawai-pegawai di Kagoshima, lebih 8,500 orang telah berada di pusat perlindungan tempatan pagi tadi.
“Sila berpindah ke bangunan yang lebih selamat sebelum angin bertukar ganas dan jauhkan diri anda dari tingkap walaupun berada dalam bangunan kukuh,” kata Kurora dalam sidang akhbar pada lewat malam semalam.
Setakat pagi tadi, operasi kereta api berkelajuan tinggi (bullet train) telah dibatalkan di samping laluan-laluan tren antara wilayah yang lain. Badan Penyiaran Jepun (NHK) melaporkan bahawa sekurang-kurangnya 510 penerbangan turut dibatalkan.
Pada pukul 9 pagi (waktu tempatan), Taufan Nanmadol berada 80 kilometer (km) di tenggara Pulau Yakushima, dan membawa tiupan angin sehingga 252 km sejam. – AFP


Masyarakat India tidak akan sesekali dipinggirkan – PM
Oleh AHMAD SHAHERMAN SHAMSURI

18 September 2022, 7:03 pm
KUALA LUMPUR – Kerajaan memberi jaminan bahawa masyarakat India di negara ini tidak akan dipinggirkan dalam arus pembangunan negara.
Perdana Menteri, Datuk Seri Ismail Sabri Yaakob berkata, buktinya kerajaan telah meluluskan pelbagai peruntukan perbelanjaan pembangunan khusus untuk masyarkat India.
Antara bantuan yang telah diluluskan kata beliau adalah seperti peruntukan RM100 juta bagi Program Pembangunan Sosioekonomi Masyarakat India (PPSMI) di bawah Unit Transformasi Masyarakat India (MITRA).
Selain itu katanya, peruntukan RM25 juta bagi program Skim Pembangunan Usahawan Masyarakat India (SPUMI) di bawah Kementerian Pembangunan Usahawan dan Koperasi.
“Sebagai tambahan terhadap usaha sedia ada, Kerajaan juga telah menubuhkan satu Jawatankuasa Kabinet Mengenai Pembangunan Sosioekonomi India (JKMPSI) yang dipengerusikan oleh sendiri saya.
“Ini membuktikan Keluarga Malaysia berbangsa India amat penting dalam pentadbiran saya demi meningkatkan taraf hidup sejajar dengan matlamat Kerajaan menjadi Malaysia sebagai negara maju dan berpendapatan tinggi menjelang 2030.

Beliau berkata demikian pada Majlis Pelancaran Briged MIC Kebangsaan di Stadium Arena Axiata, Bukit Jalil hari ini.
Turut hadir, Presiden Barisan Nasional Datuk Seri Ahmad Zahid Hamidi dan Presiden MIC, Tan Sri SA Vickneswaran.
Pada masa sama, Ismail Sabri berkata, kerajaan juga bersetuju untuk meletakkan MITRA di bawah Jabatan Perdana Menteri.
Selain itu katanya lagi, beliau juga bersetuju untuk menubuhkan Yayasan MITRA serta meluluskan peruntukkan RM2 juta kepada pelajar daripada keluarga miskin tegar masyarakat India.
Jelas beliau lagi, kerajaan juga akan meneliti beberapa perkara seperti yang telah diutarakan Presiden MIC dalam ucapannya untuk dibawa ke dalam mesyuarat kabinet.-KOSMO ONLINE.


Bekas besan upah gengster belasah lelaki kahwinkan anak kali kedua
Oleh KOSMO!

18 September 2022, 6:30 pm
MUMBAI – Seorang lelaki dari negeri Rajashtan, India terpaksa bertarung nyawa selepas diserang sekumpulan gengster yang bertindak memotong hidung dan telinganya, lapor akhbar The Sun semalam.
Semasa kejadian, mangsa, Sukhram Vishnoi, 55, baru sahaja tiba di rumah apabila sekumpulan gengster yang terdiri daripada enam lelaki menerjah masuk dan mula membelasahnya.
Detektif mengesyaki dalang di sebalik serangan itu ialah bekas mentua anak perempuan Sukhram yang berang apabila mangsa bertindak mengahwinkan wanita itu sejurus bercerai dengan anak mereka.
Polis mendakwa bahawa bekas suami anak perempuan Sukhram dan abangnya turut terlibat dalam merancang jenyah tersebut.
Sukhram dikejarkan ke hospital dalam keadaan kritikal akibat serangan tersebut.
Anak perempuannya baru-baru ini berkahwin semula dengan lelaki lain selepas bercerai dengan suami pertamanya enam tahun lalu.

Wanita itu pernah memfailkan kes terhadap mentuanya beberapa tahun lalu berkaitan tuduhan mengenai mas kahwin. – Agensi


JKM hantar kaunselor bantu keluarga ejen kosmetik diculik
Oleh ROHANA ISMAIL

18 September 2022, 7:10 pm
PASIR MAS – Kementerian Pembangunan Wanita, Keluarga dan Masyarakat akan membantu aspek kaunseling kepada ibu dan anak kepada ejen kosmetik wanita yang dibawa lari dari rumahnya di Kampung Semat Jal, Tumpat, Selasa lalu.
Timbalan Menteri Pembangunan Wanita, Keluarga dan Masyarakat, Datuk Siti Zailah Mohd. Yusoff berkata, Jabatan Kebajikan Masyarakat (JKM) akan mengatur sesi kaunseling untuk membantu aspek emosi keluarga terbabit.
“Kita akan hantar pegawai JKM untuk membantu mereka. Seperti yang kita sedia maklum, mereka sekeluarga terutamanya ibu dan anak mangsa masih trauma dengan kejadian itu.
“Oleh itu, kita akan hantar kaunselor JKM untuk membantu mengurangkan tekanan yang dialami ketika ini,” katanya kepada pemberita selepas Program Pelaksanaan Latih Amal/Simulasi Pengurusan Pusat Pemindahan Sementara JKM Kelantan di Kolej Kemahiran Tinggi Mara di sini hari ini.
Kosmo! sebelum ini melaporkan, seorang ejen jualan kosmetik wanita yang dikenali sebagai Azi,36, dilarikan sekumpulan lelaki bersenjata di rumahnya di Semat Jal, Tumpat pada Selasa lalu.
Siasatan polis mendapati, perselisihan faham antara suami mangsa dengan ahli sindiket dadah yang turut disertainya dipercayai menjadi punca wanita itu diculik.

Sehubungan itu, polis telah menahan tiga suspek termasuk suami mangsa yang berusia 36 tahun dan seorang wanita semasa mereka hadir ke Ibu Pejabat Polis Daerah Tumpat dekat sini pada Rabu lalu.
Sementara itu, Siti Zailah yang merupakan Ahli Parlimen Rantau Panjang berkata, masyarakat diharap supaya tidak membuat sebarang spekulasi yang boleh mengeruhkan keadaan yang dialami keluarga mangsa.
Katanya, beliau khuatir spekulasi itu boleh menganggu dan menjejaskan siasatan polis. – KOSMO! ONLINE.


Inai Mazaville diunjur cecah 300,000 kotak akhir tahun ini
Oleh KOSMO!

18 September 2022, 6:11 pm
PETALING JAYA – Produk inai segera di bawah jenama Mazaville yang  telah berjaya membantu lebih daripada 1,000 pengedarnya menambah pendapatan bulanan menyasarkan untuk memberi peluang perniagaan kepada lebih satu juta orang pada masa depan.
Pengasas bersama syarikat, Anas Zahrin berkata, produk yang telah dilancarkan sejak empat bulan lalu itu mampu menjana pendapatan yang baik malah ada yang mampu mencatat jualan sehingga RM75,000 sebulan.
Menurut beliau, ini kerana faktor komitmen dan sistem sokongan yang baik daripada pengedar serta testimoni positif yang mampu meningkatkan keyakinan pelanggan baharu mencuba produk tersebut.
Tambah beliau, sehingga kini produk diiktiraf telap air dan sah penggunaannya dalam solat daripada pihak Fakulti Perikanan dan Sains Makanan, Universiti Malaysia Terengganu itu juga telah mencatat jualan lebih daripada 100,000 kotak.

“Kami mahu membantu meningkatkan perkembangan ekonomi golongan wanita. Meskipun perniagaan ini agak sengit persaingannya tetapi  produk kami memiliki keunikannya tersendiri untuk menawan hati pelanggan,” katanya dalam kenyataan yang dikeluarkan di sini baru-baru ini.
Pembangunan produk Mazaville ini telah diusahakan bersama dengan selebriti Rozita Che Wan.

Anas menjelaskan, usahanya dalam bidang perniagaan tersebut kini berbaloi kerana ia dapat membantu wanita meningkatkan taraf hidup dalam persekitaran yang sukar kini.
“Kami optimis untuk mencatat jualan sehingga lebih daripada 300,000 kotak menjelang akhir tahun ini,” ujarnya. -KOSMO! ONLINE


Isteri cekup suami dengan bekas kekasih dalam bilik tidur
Oleh KOSMO!

18 September 2022, 7:30 pm
JAKARTA – Seorang lelaki di Kota Kendari, Sulawesi Tenggara tergamak mengajak kekasih tinggal bersama selepas isterinya pulang ke rumah ibu bapa sejak tiga bulan lalu, lapor laman Telisik.id, semalam.
Perbuatan keji lelaki itu terbongkar apabila isterinya pulang ke rumah untuk mengambil baju dan terkejut melihat ada wanita lain di dalam bilik tidur bersama lelaki tersebut.
Isterinya yang digelar N sempat merakam video berdurasi 45 saat yang memaparkan pasangan tersebut yang baru dicekup.
“Saya dan suami memang sudah tidak tinggal bersama serta hubungan kami memang sudah tamat.
“Tetapi saya masih isteri dia yang sah dan belum selesai proses perceraian. Saya tidak sangka dia sanggup membawa wanita yang juga bekas teman wanita sebelum berkahwin duduk di rumah kami sepanjang saya tiada,” tulis kapsyen video tersebut.
Dikhabarkan bahawa kekasih baharu suaminya itu ialah seorang mahasiswi di institut perguruan di Kota Kendari. – Agensi


15 tahun nikah tidak pernah ‘bersama’ suami
Oleh KOSMO!

18 September 2022, 9:12 pm
PETALING JAYA – Selama 15 tahun berkahwin, seorang isteri mengakui dia tidak pernah melakukan hubungan intim bersama suami sehingga kelahiran cahaya mata mereka juga terhasil daripada kaedah rawatan Persenyawaan in Vitro (IVF).
Kisah tersebut dikongsikan semula oleh peguam syarie, Asiah Hisam menerusi hantaran di TikTok.
Katanya, seorang klien wanita hadir meminta nasihat daripada pihaknya mengenai prosedur yang perlu dilakukan dalam menuntut cerai.
Menurut pemilik akaun Peguam Syarie dan Pustaka itu, suami kepada wanita tersebut merupakan seorang yang bernafsu songsang (gay).
“Klien minta nasihat untuk bercerai tapi melalui kaedah cerai apa yang sesuai, dan ada iddah atau tidak sebab dia tidak pernah melakukan hubungan kelamin bersama suami.
“Pertama kali dengar kes pelik macam ini, sungguh hebat isteri ini bertahan,” katanya.

Menurut Asiah, pihaknya mencadangkan agar wanita tersebut menuntut cerai melalui Seksyen 47 (cerai secara baik) jika suami bersetuju lepaskannya.
“Jika si suami tidak bersetuju, akan melalui proses hakam sehingga terbubarnya perkahwinan.
“Jika suami tidak setuju lepaskan boleh tuntut fasakh kerana suami tak berikan nafkah batin selama 15 tahun sehingga mendatangkan mudarat kepada mental si isteri,” jelasnya. – KOSMO! ONLINE.


Lebuh Raya Utara-Selatan, Kuala Lumpur-Karak masih sesak
Oleh NUR ALWANI ZAFIRAH KHAIRUL

18 September 2022, 8:13 pm
PETALING JAYA – Aliran trafik di Lebuh Raya Utara-Selatan melibatkan kedua-dua arah serta Lebuh Raya Kuala Lumpur-Karak (KLK) dilaporkan masih sesak membabitkan beberapa laluan utama ketika ini.
Kenderaan dilihat bertambah sejak tengah hari tadi ekoran orang ramai mula bergerak balik ke negeri masing-masing selepas bercuti selama tiga hari bermula Jumaat lalu sempena Hari Malaysia.
Lembaga Lebuhraya Malaysia (LLM) menerusi perkongsian di Facebook rasminya, memaklumkan, setakat pukul 7 petang ini, di Lebuh Raya Utara-Selatan arah selatan, trafik perlahan di lokasi Bukit Gambir ke Tangkak; Jasin ke Ayer Keroh; Pedas Linggi ke Port Dickson; Ayer Keroh ke Simpang Ampat; Putra Mahkota ke Southville City dan Plaza Tol Sungai Besi ke pusat bandar.
Sementara itu, aliran trafik turut dilaporkan sesak di Simpang Renggam ke Kulai; Machap ke Simpang Renggam; Yong Peng ke Ayer Hitam; Pagoh ke Lauby Yong Peng (s), kawasan rehat dan rawat (R&R) Pagoh ke Yong Peng dan Tangkak ke Bukit Gambir.
Beralih ke laporan trafik arah utara, LLM melaporkan terdapat kenderaan rosak melibatkan sebuah bas di KM 139.7 dari Sungai Dua ke Juru menyebabkan lorong kiri terhalang dan berlaku kelewatan buat pengguna yang melalui laluan tersebut.
“Di KM 230.7 dari Changkat Jering ke Kuala Kangsar, sebuah treler dilaporkan rosak dan turut menyebabkan laluan kiri terhalang,” katanya.

LLM dalam kenyataan lain melaporkan aliran trafik perlahan di KLK melibatkan Bentong Timur ke Bentong Barat; Plaza Tol Bentong ke Bukit Tinggi serta Genting Sempah ke Plaza Tol Gombak. – KOSMO! ONLINE.


19 pelajar sekolah maut bas dirempuh lori
Oleh KOSMO!

18 September 2022, 5:30 pm
JOHANNESBURG – Satu kemalangan maut meragut nyawa 19 pelajar sekolah apabila sebuah bas mini dirempuh lori di sebuah lebuh raya di Afrika Selatan, lapor akhbar The Sun semalam.
Insiden tersebut berlaku di wilayah Pongola yang terletak 300 kilometer (km) dari bandar Durban sekitar waktu tengah hari.
Rakaman kamera ‘dashcam’ yang mengerikan menunjukkan detik lori tersebut memintas sebuah lagi lori di lebuh raya dua lorong sebelum merempuh bas mini yang dipenuhi pelajar sekolah.
Menurut laporan media tempatan, bas mini itu cuba melencong keluar dari laluan apabila melihat lori tersebut hilang kawalan sebelum digilis kenderaan itu.
Pihak berkuasa berkata, 19 kanak-kanak yang berumur antara lima hingga 12 tahun disahkan maut dalam nahas itu bersama tiga orang dewasa.
Kanak-kanak berkenaan dikatakan dalam perjalanan pulang dari sekolah semasa kemalangan berlaku.

Pemandu lori melarikan diri dari tempat kejadian tetapi polis berjaya menahannya sehari selepas kejadian apabila dia menyerah diri.
“Kematian begitu ramai nyawa terutama dalam kalangan orang muda adalah tragedi yang serius,” kata Menteri Pengangkutan Wilayah, Sipho Hlomuka. – Agensi


Bliese sasar jualan empat juta botol EDP baharu
Oleh MOHD YUNUS YAKKUB

18 September 2022, 5:54 pm
SHAH ALAM – Syarikat pengeluar wangian tempatan, Bliese (M) Sdn. Bhd. (Bliese) menyasarkan untuk mencatat jualan sehingga empat juta botol wangian badan terbaharunya  Bliese EDP menjelang akhir tahun depan.
Ketua Pegawai Eksekutifnya, Suhaimi Saiful berkata, produk tersebut adalah inovasi baharu syarikat  selepas kemunculan wangian badan tersebut sebelum ini.
Katanya, Bliese EDP itu menawarkan masing-masing pilihan 10 bauan lelaki dan perempuan mengikut personaliti yang tersendiri seperti Classic, Bold, Blomming dan Intense.
“Antara inovasi terbaharu yang dilakukan adalah menambahkan isipadu wangian badan tersebut dari 30 mililiter (ml) kepada 35ml dan dapat bertahan lebih lama sehingga tiga bulan bergantung kepada kekerapan penggunaan.
“Kualiti botol telah ditambah baik dari segi material dan kualiti semburan setelah mengambil pendapat daripada penjual dan pelanggan Bliese.
“Selain itu, pemilihan botol yang berwarna gelap dapat mengekalkan kualiti pewangi itu supaya tidak terkena cahaya matahari secara langsung,” katanya.

Beliau berkata demikian kepada pemberita selepas majlis pelancaran wajah baharu Bliese EDP di sini kelmarin.

Pada majlis tersebut, Bliese turut menyambut ulangtahun ke-tiga syarikat yang kini mempunyai 15,000 usahawan berdaftar di seluruh negara.
Menurut Suhaimi, Bliese EDP diformulasikan menepati spesifikasi pengguna di Asia dengan bahan asas diimport dari Eropah dan bekerjasama dengan ‘perfumer’ terkenal dunia.
Tambahnya, produk tersebut juga selamat digunakan kerana telah mendapat pengiktirafan dari
Persatuan Wangian Antarabangsa (IFRA) serta diiktiraf Halal dari Jabatan Kemajuan Islam Malaysia (Jakim).
“Sebanyak 20,000 unit terjual dalam masa 45 minit selepas pelancaran EDP. Kita juga menawarkan harga promosi bernilai RM49 dalam tempoh sebulan bermula 17 September hingga 17 Oktober ini berbanding harga asalnya RM55,” katanya.
Dalam pada itu, beliau menjelaskan pihaknya dalam perancangan menembusi Indonesia untuk tempoh setahun akan datang memandangkan negara itu mempunyai pasaran yang 10 kali ganda  besar dari negara ini.  -KOSMO! ONLINE


Projek mega diteruskan walau inflasi – Wee Ka Siong
Oleh KHAIRUL MOHD. ALI

18 September 2022, 5:27 pm
KULAI – Kementerian Pengangkutan mengesahkan projek mega di bawahnya akan terus dilaksana mengikut peruntukan asal walaupun Malaysia kini berdepan inflasi menyebabkan kejatuhan nilai mata wang.
Menterinya, Datuk Seri Dr. Wee Ka Siong berkata, hal itu kerana pelaksanaan projek-projek berkenaan telah dipersetujui dengan nilai yang ditetapkan sebelum ini.
Sehubungan itu katanya, tiada sebab untuk kementerian itu menangguhkan sementara projek-projek terlibat hanya disebabkan inflasi.
“Projek bawah kementerian yang sedang berjalan seperti Laluan Rel Pantai Timur (ECRL) contohnya akan berjalan seperti biasa. Hal ini kerana ia telah ditawarkan pada harga ditetapkan dengan pelaksanaan sudah melebihi 30 peratus.
“Jadi sebarang kejatuhan nilai wang tidak akan menjejaskan pelaksanaan projek, ia akan tetap diteruskan mengikut jadual. Untuk projek ECRL terdapat sejumlah 1,076 tapak projek yang sedang berjalan serentak,” katanya selepas merasmikan Persidangan MCA Johor di sini hari ini.
Tambah Ka Siong, projek-projek mega lain di bawah Kementerian Pengangkutan juga masih berjalan seperti dijadualkan termasuklah Projek Transit Aliran Massa (MRT) 2, MRT 3, Projek Landasan Berkembar Elektrik Gemas-Johor Bahru (PLBEGJB) serta Projek Sistem Transit Rapid (RTS) yang menghubungkan Johor Bahru dengan Singapura. – KOSMO! ONLINE


Lelaki pegang janggut Azhar Idrus ditenung tajam oleh pengiring
Oleh KOSMO!

18 September 2022, 5:18 pm
PETALING JAYA – Tindakan spontan seorang lelaki memegang janggut penceramah bebas, Ustaz Azhar Idrus ketika sesi bersalaman telah menerima tenungan tajam oleh pegawai pengiring yang bertugas.
Situasi itu sempat dirakam oleh tetamu lain yang turut hadir dalam sesi ceramah Ustaz Azhar Idrus di sebuah masjid baru-baru ini.
Rakaman tersebut dikongsikan pengguna media sosial, Fyfa Dhaus dan telah mendapat pelbagai reaksi daripada orang ramai yang rata-ratanya ‘geli hati’ melihat reaksi balas dari pegawai pengiring tersebut.
“Alamak, abang baju hitam dah tenung tajam, ini kalau dapat, memang kena la lelaki tadi,” seloroh Hidayat.
“Nanti mesti ada soal jawab dalam sesi ceramah lain Ustaz Azhar Idrus yang akan tanya tentang perasaan ustaz apabila ada yang sentuh janggut ustaz,” kata seorang pengguna.
“Abang ‘bodyguard’ intai tak kedip mata, mesti dalam hati tengah panas, suka hati betul dia lelaki itu pegang janggung ustaz,” komen Cik Emy.

“Abang itu nak ambil berkat dari ustaz rasanya, dapat sentuh janggut pun sudah cukup,” ujar pengguna lain. – KOSMO! ONLINE.


Pendaki Singapura sesat dijumpai selepas hilang lebih 24 jam
Oleh MASTURAH SURADI

18 September 2022, 5:59 pm
KOTA TINGGI – Seorang lelaki warganegara Singapura yang sesat selepas mendaki gunung di Hutan Simpan Panti Timur semalam berjaya dijumpai dalam keadaan selamat selepas lebih 24 jam hilang.
Ketua Polis Daerah Kota Tinggi, Superintendan Hussin Zamora berkata, lelaki terbabit Jason Ren Jie, 30 dijumpai di kilometer 52 Jalan Kota Tinggi – Mersing berhampiran Kubu Jepun di Batu 15.
“Pada pukul 2.22 petang, Pos Kawalan Tempat Kejadian (PKTK) telah menerima panggilan telefon dari orang awam memaklumkan telah menemui seorang lelaki yang disyaki dilaporkan hilang seperti mana yang dihebahkan sebelum ini.
“Bertindak atas maklumat tersebut, pasukan respond team telah digerakkan ke lokasi penemuan dan menemui mangsa dalam keadaan selamat dan hanya mengalami luka-luka kecil.
“Mangsa dibawa ke Hospital Kota Tinggi untuk menerima rawatan dan akan diserahkan kepada Jabatan Perhutanan bagi tindakan lanjut kerana tiada
kebenaran dan permohonan permit memasuki Kawasan Hutan Simpanan Kekal,”katanya dalam kenyataan hari ini.
Katanya operasi mencari dan menyelamat memasuki hari kedua bagi mengesan kedudukan mangsa telah dimulakan tepat pukul 10 pagi.

Menurutnya operasi pencarian melibatkan pegawai dan anggota Ibu Pejabat Polis Daerah Kota Tinggi, Jabatan Bomba dan Penyelamat Malaysia, Balai Bomba Kota Tinggi, Jabatan Perhutanan Wilayah Johor Selatan dan Angkatan Pertahanan Awam Malaysia Daerah Kota Tinggi.
“Polis Daerah Kota Tinggi menasihati orang ramai yang berhasrat untuk melakukan aktiviti pendakian terutama di kawasan Hutan Simpan agar mendapatkan permit kebenaran terlebih dahulu dari Pejabat Perhutanan Daerah Kota Tinggi.
“Orang ramai juga perlu mendapatkan khidmat malim gunung dan memaklumkan pergerakkan masuk serta keluar kepada Balai Polis yang terdekat bagi mengelak kejadian sebegini berulang di kemudian hari,” katanya lagi. – KOSMO! ONLINE.


Jualan Murah Keluarga Malaysia di Kelantan capai sasaran
Oleh TOREK SULONG

18 September 2022, 5:44 pm
BACHOK – Program Jualan Murah Keluarga Malaysia 2.0 (PJMKM 2.0) yang dijalankan di 45 kawasan Dewan Undangan Negeri (DUN) di negeri ini berjaya mencapai sasaran apabila dapat meringankan beban rakyat terutamanya keluarga miskin dan golongan berpendapatan rendah.
Timbalan Menteri Pertanian dan Industri Makanan II, Datuk Dr. Nik Muhammad Zawawi Salleh berkata, pelaksanaan di peringkat DUN itu sekurang-kurangnya satu hingga tiga kali sebulan telah mencatat nilai jualan sebanyak lebih RM3.4 juta dengan melibatkan seramai 73,266 orang pembeli.
Menurutnya, Kementerian Pertanian Dan Industri Makanan (MAFI) bersama pelbagai agensi pertanian memilih lokasi tumpuan petani, nelayan dan miskin bandar dalam usaha melaksanakan program meringankan beban rakyat tanpa menjejaskan sumber pendapatan peniaga lain.
“Lembaga Kemajuan Ikan Malaysia (LKIM) di Kelantan merupakan agensi yang bertanggungjawab untuk melaksanakan PJMKM 2.0 di semua DUN dengan peruntukan sebanyak lebih RM5.6 juta bagi tempoh lima bulan. Daripada jumlah itu, setiap DUN membelanjakan sebanyak RM125,000.
“Program ini menawarkan pengurangan harga barangan sehingga 20 peratus daripada harga pasaran semasa.
“Selain itu, wakil rakyat setempat turut membantu menambah peruntukan dalam penyediaan barangan keperluan yang lebih murah,” katanya ketika ditemui pemberita pada PJMKM DUN Tawang di sini hari ini.

Menurut Nik Muhammad Zawawi, barangan keperluan yang boleh diberi potongan harga antaranya ayam, ikan, hasil laut, telur ayam, gula, minyak masak, tepung gandum, beras dan sayur-sayuran. – KOSMO! ONLINE


Ikbolasen dapat ‘durian runtuh’
Oleh MUHAMMAD ZUHAILY BADLISHAH

18 September 2022, 6:07 pm
KUALA LUMPUR – Pelari jarak jauh Pahang, Muhammad Ikbolasan Md. Kamal Hussain menutup temasya Sukan Malaysia (Sukma) 2022 dengan tiga pingat emas.
Kecemerlangan itu menyaksikan Ikbolasen, 20, menerima ganjaran insentif kemenangan Sukma berjumlah RM12,000 daripada kerajaan Negeri Pahang.
“Pemberian insentif ini memberi semangat kepada saya untuk terus berusaha memperbaiki larian pada masa akan datang dan seterusnya membolehkan saya mewakili negara,” kata Ikbolasen.
Difahamkan, Pahang menawarkan hadiah RM4,000 kepada setiap pemenang pingat emas pada temasya edisi ke-20 kali ini.
Ikbolasen memenangi tiga pingat emas bermula dalam acara 10,000 meter (m) dengan catatan 31 minit 11.62 saat (s), 3,000m lari berhalangan (9:15.24s) dan 5,000m (14:52.05s). – KOSMO! ONLINE


Empat jam pindah Wea, Sey ceroboh kebun penduduk
Oleh ROSMIZAN RESDI

18 September 2022, 5:19 pm
KUALA KRAI – Jabatan Perlindungan Hidupan Liar dan Taman Negara (Perhilitan) Kelantan mengambil masa empat jam memindahkan dua ekor gajah liar jantan hari ini yang dipercayai memusnahkan tanaman selain menceroboh kawasan rumah penduduk di Kampung Sungai Peria, Kampung Lepan Jenut dan Manek Urai di sini sejak dua bulan lalu.
Kerja-kerja memindahkan dua ekor gajah yang diberi nama Wea dan Sey berusia lingkungan 10 hingga 15 tahun itu dibantu oleh dua ekor gajah denak iaitu Suria dan Kala dari Pusat Konservasi Gajah Kebangsaan (PKGK), Sungai Deka, Hulu Terengganu
Pengarah Perhilitan Kelantan, Mohd. Hafid Rohani berkata, seramai 26 kakitangan PKGK Kuala Gandah, Pusat Konservasi Gajah Terengganu dan Perhilitan Kelantan membantu dalam operasi pemindahan itu.
Menurutnya, kedua-dua gajah liar itu akan dibawa dan dilepaskan semula di Taman Negara, Terengganu.
“Operasi menangkap dua ekor gajah liar itu dilakukan pada Khamis lalu yang dijalankan oleh Unit Tangkapan Gajah (UTG), Jabatan Perhilitan Kelantan pada Khamis lalu.
“Kedua-dua ekor gajah itu dipercayai keluar dari Hutan Simpan Kekal Sungai Rek di sini. Populasi gajah liar yang tinggal kawasan hutan simpan berkenaan dianggarkan lebih daripada 12 ekor,” katanya dalam satu kenyataan di sini hari ini.

Operasi pemindahan gajah oleh Perhilitan Kelantan.
Menurut Mohd. Hafid, kedua-dua ekor gajah liar yang ditangkap itu terdiri daripada kumpulan gajah yang sama mengganggu tanaman penduduk di beberapa buah perkampungan di Lata Rek antaranya di Kampung Tok Uban dan Kampung Chatin sejak Mei lalu.
Katanya, beberapa siri operasi tangkapan telah dijalankan di kawasan berkenaan sebelum ini, namun tidak berhasil menangkap haiwan liar itu.
Dalam perkembangan sama, Mohd. Hafid berkata, pihaknya telah menangkap sebanyak 14 ekor gajah liar sepanjang tahun ini dengan enam ekor di Jeli, Gua Musang (empat ekor) dan Kuala Krai (empat ekor).
“Oleh itu, cadangan pembinaan sistem pagar eletrik gajah (SPEG) merupakan langkah terbaik bagi menghalang gajah liar memasuki kawasan kebun sekali gus dapat mengelakkan kerugian berterusan kepada pekebun.
“Bagaimanapun, pembinaan SPEG perlu dijalankan mengikut spesifikasi yang ditetapkan bagi memastikan ia berfungsi dan efektif, katanya. – KOSMO! ONLINE


BN Selangor siap sedia, anggap PRU15 esok – Noh
Oleh ISKANDAR SHAH MOHAMED

18 September 2022, 5:36 pm
KUALA SELANGOR – Barisan Nasional (BN) Selangor bersiap sedia sepenuhnya menghadapi Pilihan Raya Umum ke-15 (PRU15) yang disifatkan umpama berlaku esok.
Pengerusi BN negeri, Tan Sri Noh Omar berkata, komponen parti kini dalam persiapan akhir dalam memperkukuhkan jentera di semua bahagian dan cawangan.
Kata Pengerusi Perhubungan UMNO Selangor itu, beliau sudah meninjau semua persediaan terutama melibatkan akar umbi parti berkenaan.
“Saya hari ini turut pergi ke lima Bahagian UMNO termasuk Kapar bagi melihat kursus berkaitan pilihan raya yang sedang dilaksanakan.
“Arahan saya kepada jentera mudah iaitu sentiasa bersiap sedia dan menganggap PRU15 seolah-olah berlangsung esok,” katanya.
Beliau berkata demikian selepas merasmikan Karnival Uniti Sukan Rakyat dan Hari Belia Peringkat Kuala Selangor di Kampung Sungai Gulang-Gulang, Tanjong Karang di sini, hari ini.

Terdahulu, Setiausaha Agung UMNO,  Datuk Seri Ahmad Maslan memberitahu parti itu yakin PRU15 akan diadakan antara Oktober hingga Disember ini.
Keyakinan itu disandarkan kepada ucapan Perdana Menteri, Datuk Seri Ismail Sabri Yaakob, semalam yang menyatakan pembubaran Parlimen akan dibuat sedikit masa lagi.
Bayangan diberikan Naib Presiden UMNO itu adalah petunjuk paling jelas mengenai PRU15 yang dimaklumkan secara umum dalam acara parti.
Jelas Noh yang juga Menteri Pembangunan Usahawan dan Koperasi, pihaknya bagaimanapun menyerahkan sepenuhnya kepada pucuk pimpinan bagi menentukan tarikh pembubaran dan pilihan raya itu.
Dalam pada itu, mengulas peringatan Pas bahawa nasib UMNO ketika Pilihan Raya Umum ke-14 (PRU-14) mungkin berulang sekiranya terus bertegas bertanding secara solo, beliau berkata, semua pihak semestinya bersifat walaq dengan parti.
“Pas juga wala’ dengan parti itu dan begitu juga UMNO termasuk di Selangor. Kita mengikut keputusan pucuk pimpinan yang lebih bijak menentukan segala perkara yang diputuskan,” katanya. – KOSMO! ONLINE


Pemilik restoran baik hati kongsi rezeki
Oleh KOSMO!

18 September 2022, 5:47 pm
PETALING JAYA – “Jika lapar dan tiada duit untuk makan, beritahu kami.”
Demikian kata-kata yang tertera pada nota di laluan masuk sebuah restoran yang terletak di Cyberjaya, Jom Corner.
Menerusi sebuah klip video yang dikongsikan di TikTok milik Sutha Kanthasamy itu, ia telah menerima pelbagai reaksi positif daripada netizen tanda sokongan padu kepada pemilik restoran tersebut yang disifatkan sangat prihatin terhadap golongan tidak berkemampuan.
“Kita tahu Cyberjaya kedai makan kat sana makanan tak murah. Terbaik tuan kedai, tahniah,” komen Haridznawi.
“Baik hati tuan kedai ni. Semoga Allah memberkati hidupmu dan dipermudahkan segala urusan,” ujar Azie89 pula.
“Semoga kedai ni dapat ramai pelanggan Ya Allah dan semoga dilimpahkan rezeki selalu,” kata Muhammad Fakhrurrazi.

“Terbaik, inilah contoh anak Malaysia,” balas Vickneswaran5911.
Klip video tersebut telah ditonton lebih 345,900 kali dan menerima sebanyak 1,627 komen oleh pengguna aplikasi berkenaan.- KOSMO! ONLINE.


Polis tahan lelaki jadikan anak hamba seks sejak tujuh lalu
Oleh DIYANATUL ATIQAH ZAKARYA

18 September 2022, 4:24 pm
MELAKA – Tindakan jijik seorang bapa merogol dua anak kandungnya sejak tujuh tahun lalu terbongkar selepas selepas diberkas polis, dua minggu lalu.
Suspek berusia 50-an itu diberkas selepas isterinya membuat laporan polis berkaitan kejadian tersebut yang didakwa berlaku di dalam daerah Melaka Tengah pada 5 September lalu.
Menurutnya, kejadian itu disedari si isteri selepas ternampak suspek masuk ke dalam bilik tidur anak keduanya yang berusia 15 tahun sebelum menyergahnya.
“Dia yang cemas perbuatannya terbongkar telah mengambil sebilah pisau dan mengugut akan membunuh wanita tersebut serta anak ketiga mereka berusia sembilan tahun sekiranya dilaporkan kepada polis.
“Wanita terbabit telah menghubungi anak sulungnya berusia 19 tahun yang belajar di Selangor dan turut diberitahu menjadi mangsa hamba seks bapanya dari 2015 sehingga 2019,” katanya.
Ujarnya, isteri suspek kemudian membuat laporan polis di Balai Aeropolis Lapangan Terbang Antarabangsa Kuala Lumpur pada 8 September lalu.

Susulan laporan itu, suspek ditahan pada 9 September lalu dan direman selama 14 hari bermula 10 hingga 23 September bagi membantu siasatan mengikut Seksyen 376 (3) Kanun Keseksaan.
Katanya, hasil siasatan awal mendapati lelaki itu dipercayai telah merogol anak keduanya itu sejak 2019 dengan kejadian terakhir berlaku pada 5 September lalu.
“Kedua-dua anaknya mendiamkan diri kerana bimbang ibu mereka akan diceraikan dan mereka hilang tempat bergantung.
“Siasatan juga mendapati remaja berusia 15 tahun itu dirogol antara lima hingga lapan kali setiap bulan sejak 2019, manakala kakaknya pula dipaksa melayan nafsu seks sejak berusia 12 tahun,” katanya.
Sementara itu, Ketua Polis Melaka, Datuk Zainol Samah ketika dihubungi mengesahkan kejadian, namun enggan mengulas lanjut.
Difahamkan, tertuduh akan didakwa di Mahkamah Sesyen Ayer Keroh esok di bawah Seksyen 376 (3) Kanun Keseksaan yang boleh dihukum penjara selama tidak kurang lapan tahun sehingga 30 tahun serta sebatan tidak kurang daripada 10 sebatan jika disabit kesalahan. – KOSMO! ONLINE


Gempa bumi sederhana landa Kepulauan Ryukyu, Jepun
Oleh NUR ALWANI ZAFIRAH KHAIRUL

18 September 2022, 5:06 pm
PETALING JAYA – Gempa bumi sederhana berukuran 5.8 pada skala Richter berlaku di Kepulauan Ryukyu, Jepun pada pukul 4.10 petang tadi.
Jabatan Meteorologi Malaysia (MetMalaysia) dalam satu kenyataan memaklumkan, pusat gegaran terletak 26 darjah utara dan 125.9 darjah timur dengan kedalaman 10 kilometer (km) kira-kira 178 km barat dari Naha, Jepun.
Bagaimanapun, gempa bumi yang berlaku itu tidak membawa ancaman tsunami kepada Malaysia. – KOSMO! ONLINE.


Tiga keluarga dipindahkan akibat banjir
Oleh WAT KAMAL ABAS

18 September 2022, 4:54 pm
BAGAN SERAI – Seramai 12 orang daripada tiga buah keluarga terpaksa dipindahkan ke Pusat Pemindahan Sementara (PPS) di Dewan Semanggol di sini setelah rumah mereka dinaiki air banjir pada awal pagi tadi.
Pengerusi Jawatankuasa Pengurusan Bencana Daerah Kerian, Mohd. Sabli Bakri berkata, kejadian banjir berlaku di Kampung Bukit Semanggol berikutan hujan lebat sejak tengah malam semalam.
“Saya telah membuat pengumuman membuka PPS di Dewan Semanggol terletak bersebelahan Pejabat Penghulu Gunung Semanggol bermula pukul 12 tengah hari tadi.
“Pelbagai agensi telah digerakkan untuk membantu mangsa-mangsa banjir itu dari pelbagai aspek,” katanya dalam satu kenyataan hari ini.
Menurutnya, hujan lebat yang berterusan telah menyebabkan sebanyak 30 buah rumah dan sekolah dimasuki air.
“Sebanyak 15 buah rumah dan sekolah telah dimasuki air sedalam 0.3 meter manakala 15 buah rumah lagi hanya dinaiki air di kawasan halaman rumah.

“Tindakan yang dilakukan oleh pihak Jabatan Pengairan Saliran (JPS) Kerian adalah melaksanakan pemantauan di kawasan terlibat serta akan memasang pam bergerak sekiranya diperlukan pada tempat yang sesuai,” katanya. – KOSMO! ONLINE


Sukma 2022: Azeem terpaksa terima rawatan di ISN
Oleh MUHAMMAD ZUHAILY BADLISHAH

18 September 2022, 5:09 pm
KUALA LUMPUR – Raja pecut Sukan Malaysia (Sukma) 2022, Muhammad Azeem Mohd. Fahmi terpaksa menjalani rawatan segera di Institut Sukan Negara (ISN), Bukit Jalil sebentar tadi.
Pemegang rekod 100 meter (m) kebangsaan dengan catatan 10.09 saat (s) itu dibawa ke ISN menggunakan ambulans sejurus tamat aksi final 200m di Stadium Nasional, Bukit Jalil.
“Doakan saya,” kata Azeem ketika berada di dalam ambulan sebelum dibawa ke ISN.
Difahamkan, ia mungkin kerana atlet berusia 18 tahun dari Ipoh, Perak itu mengalami kecederaan hamstring yang menyaksikannya meraih pingat perak 200m.
Ini kerana Azeem ada membuat ciapan di laman Twitter peribadinya seolah-olah menggambarkan dia mengalami hamstring beberapa jam sebelum aksi final tersebut.
Azeem tiada masalah mendahului semua finalis 200m sebelum dia terpaksa memperlahankan lariannya pada 10m terakhir sekali gus membolehkan pelari Johor, Muhammad Arsyad Md. Saat memintasnya dengan kelebihan 0.01s.

Arsyad meraih emas dengan catatan 21.02s diikutu Azeem di tempat kedua (21.03s), manakala gangsa dimenangi Muhammad Haiqal Hanafi dari Negeri Sembilan (21.18s). – KOSMO ONLINE


Pemandu Toyota Vios maut memandu secara laju, melulu
Oleh NOR SHAFAWATI YUP

18 September 2022, 5:04 pm
PORT DICKSON – Seorang lelaki maut selepas dipercayai memandu secara laju dan melulu dalam kemalangan melibatkan sebuah kereta Toyota Vios dan Proton Pesona di Kilometer 24 Jalan Sua Betong menghala ke Air Kuning di sini pagi tadi.
Ketua Polis Daerah Port Dickson, Superitendan Aidi Sham Mohamed berkata, mangsa seorang pemandu kereta Toyota Vios, Teng Wei Luen berusia 34 tahun disahkan maut di lokasi kejadian.
“Siasatan awal mendapati telah berlaku kemalangan pada pukul 11.05 pagi tadi apabila kereta Toyota Vios dipandu mangsa dipandu secara laju dan melulu dari arah Sua Betong ke Air Kuning.
“Kemudian, kereta itu telah merempuh sebuah kereta Proton Pesona dipandu seorang lelaki berusia 30 tahun,” katanya dalam kenyataan di sini hari ini.
Mangsa maut di tempat kejadian.
Menurut Aidi Sham, pemandu kereta Proton Pesona itu mengalami kecederaan parah dan dikejarkan ke Hospital Port Dickson untuk rawatan lanjut.
Aidi Sham berkata, setakat ini waris mangsa belum dapat dihubungi, oleh itu orang awam yang mengenali mangsa diminta menghubungi Pegawai Penyiasat Inspektor Syakinah Ahmad di talian 017-9013429 atau 06-6472222.

Beliau berkata, kes disiasat di bawah Seksyen 41(1) Akta Pengangkutan Jalan 1987 kerana memandu secara melulu dan berbahaya sehingga menyebabkan kematian. – KOSMO! ONLINE


11 ahli keluarga nyaris dihempap pokok tumbang
Oleh DIYANATUL ATIQAH ZAKARYA

18 September 2022, 4:35 pm
MELAKA – Seramai 11 ahli keluarga yang sedang bercuti di negeri ini nyaris dihempap pokok besar yang tumbang menimpa rumah inap desa didiami mereka di Taman Seri Telok Emas, di sini, hari ini.
Menurut Shahira Hamdan, 37, dia bersama 10 ahli keluarga yang lain datang ke Melaka untuk bercuti dan menziarahi saudaranya yang sakit.
“Pukul 3.30 pagi kami tersedar bila dengar bunyi dentuman kuat dan cuba keluar nak tengok keadaan tetapi kilat sabung-menyabung.
“Kira-kira 20 minit kemudian apabila hujan reda sedikit kami keluar periksa dan terkejut apabila nampak sebatang pokok besar yang tumbang menghempap bumbung rumah,” katanya ketika ditemui di sini, hari ini.
Tambahnya, hanya sebuah kereta keluargnya rosak dalam kejadian tersebut, manakala dua lagi tidak mengalami sebarang kerosakan.
“Bila sudah jadi macam ni terpaksalah kami susun semula perjalanan untuk menziarahi saudara yang sakit,” katanya.

Sementara itu, penduduk, Mohamad Rizuan Zainal Abidin, 39, dan Tan Hock Siang, 48, berkata, kejadian pokok tumbang itu turut menyebabkan bahagian garaj di kediamaan mereka rosak.
Mohamad Rizuan berkata, ketika kejadian dia sedang membuat persiapan untuk berniaga di pasar tani berhampiran kawasan rumah.
“Mujurlah hanya bahagian garaj sahaja yang rosak, empat ahli keluarga saya termasuk dua anak berusia lima dan dua tahun tidak mengalami sebarang kecederaan,” katanya.
Hock Siang pula berharap pihak berkuasa tempatan (PBT) dapat melakukan pemantauan terhadap semua pokok besar yang ditanam di kawasan perumahan itu bagi mengelakkan insiden serupa berlaku. – KOSMO! ONLINE


Dua warga Thailand parah terlibat kemalangan tiga kenderaan
Oleh WAT KAMAL ABAS

18 September 2022, 4:47 pm
BAGAN SERAI – Dua warga negara Thailand parah, manakala seorang lelaki tempatan cedera ringan setelah terlibat dengan kemalangan membabitkan tiga buah kenderaan di KM178.5 Lebuh Raya Utara-Selatan arah utara kira-kira pukul 7.48 pagi hari ini.
Ketua Polis Daerah Kerian, Superintendan Mazuki Mat berkata, kemalangan itu melibatkan tiga buah kenderaan iaitu sebuah Perodua Myvi, Honda Civic serta lori jenis Isuzu.
“Kereta Perodua Myvi yang dipandu oleh lelaki berusia 36 tahun beralamat di Batu Ferringhi telah hilang kawalan lalu terbabas sendiri terlebih dahulu sebelum dilanggar oleh lori Isuzu dari belakang yang dinaiki pemandu dan kelindannya.
“Mangsa warga Thailand, Saifud Deen Esor, 34, dan Hadibah Dooneedae, 33, berserta Mohamad Amin Awang, 28, dari Tumpat, Kelantan yang menaiki Honda Civic tidak sempat mengelak dan melanggar lori di hadapannya menyebabkan lori itu terbalik,” katanya dalam satu kenyataan hari ini.
Menurut Mazuki, impak daripada insiden itu menyebabkan pemandu dan penumpang belakang warga Thailand mengalami kecederaan parah di bahagian kepala dan tidak sedarkan diri.
“Penumpang di bahagian hadapan mengalami kecederaan ringan, manakala pemandu Perodua Myvi dan pemandu serta kelindan lori tidak mengalami sebarang kecederaan. Kesemua mangsa yang cedera telah dihantar ke Hospital Parit Buntar untuk rawatan,” katanya.

Tambahnya, punca kemalangan adalah disebabkan pemandu kereta Honda Civic gagal mengawal kenderaannya sehingga melanggar bahagian belakang lori tersebut.
Kes disiasat di bawah Seksyen 43(1) Akta Pengangkutan Jalan 1987. – KOSMO! ONLINE


Suspek curi motor punyai 20 rekod lampau
Oleh AZMI NORDIN

18 September 2022, 5:15 pm
PETALING JAYA – Polis berjaya menangkap seorang lelaki suspek kes curi motor yang mempunyai 20 rekod lampau dengan pelbagai kesalahan jenayah di sebuah premis Jalan PJU 5/13, Dataran Sunway, di sini semalam.
Timbalan Ketua Polis Daerah Petaling Jaya, Superintendan Ku Mashariman Ku Mahmood berkata serbuan ke premis tersebut sekitar pukul 9 malam dilakukan atas maklumat berkenaan kes curi motor.
“Polis bertindak atas maklumat yang diberikan suspek dan berjaya merampas sebuah motosikal jenis Modenas Karisma.
“Hasil semakan nombor enjin mendapati motor masih dilaporkan hilang bersabit Kelana Jaya repot yang di siasat dibawah Seksyen 379A Kanun Keseksaan,” katanya dalam satu kenyataan baru-baru ini.
Polis menasihatkan orang ramai yang mempunyai maklumat berkaitan aktiviti menyalahi undang-undang di sekitar daerah Petaling Jaya boleh hadir mana-mana balai polis yang berdekatan. -KOSMO! ONLINE.


Gempa kuat gegar tenggara Taiwan, Jepun keluar amaran tsunami
Oleh KOSMO!

18 September 2022, 4:44 pm
TAIPEI – Satu gempa bumi kuat menggegarkan tenggara Taiwan hari ini, kata Pusat Kajian Geologi Amerika Syarikat (USGS), yang menyebabkan sekurang-kurangnya sebuah bangunan runtuh di sebuah bandar kecil serta mengakibatkan amaran tsunami dikeluarkan di Jepun.
Gempa tersebut berlaku pada pukul 2.44 petang (waktu tempatan), kira-kira 50 kilometer (km) di utara bandar Taitung pada kedalaman 10 km, kata USGS.
Kekuatan awal gempa adalah 7.2 pada skala Richter, namun USGS kemudian menurunkan ukuran kepada 6.9 skala Richter.
Sekurang-kurangnya sebuah bangunan runtuh di bandar Yuli, kata media tempatan, Central News Agency (CNA).
Video yang dikongsikan CNA menunjukkan penduduk yang panik berlari ke arah bangunan runtuh yang membebaskan debu tebal ke udara.
Gegaran turut dirasai di bandar raya Taipei, kata wartawan AFP.

Sebelum itu, satu lagi gempa bumi berukuran 6.6 pada skala Richter menggegarkan wilayah yang sama semalam dan menyebabkan berlaku beberapa siri gegaran dengan kerosakan minimum.
Bagaimanapun, gegaran gempa hari ini disifatkan lebih kuat.
Agensi Meteorologi Jepun mengeluarkan amaran tsunami kepada kepulauan terpencil berhampiran Taiwan.
Ombak setinggi satu meter dijangka berlaku sekitar pukul 4 petang (waktu tempatan), katanya. – AFP


Amaran hujan lebat, ribut petir di empat negeri petang ini
Oleh NUR ALWANI ZAFIRAH KHAIRUL

18 September 2022, 4:58 pm
PETALING JAYA – Amaran ribut petir berikutan hujan lebat dan angin kencang dikeluarkan melibatkan empat negeri pada petang ini.
Jabatan Meteorologi Malaysia (MetMalaysia) dalam kenyataan di Facebook memaklumkan antara negeri yang terkesan adalah Negeri Sembilan (Kuala Pilah dan Jempol).
Selain itu, di Johor, daerah yang diramal berisiko ekoran cuaca buruk petang ini adalah Segamat, Muar, Batu Pahat dan Kluang.
Dalam kenyataan sama, MetMalaysia turut memberi amaran ribut petir di beberapa bahagian negeri Sarawak temasuklh Kuching, Serian, Samarahan, Sri Aman dan Limbang.
“Di Sabah, hujan lebat dilaporkan berlaku sekitar Pedalaman (Sipitang, Tenom dan Beaufort) dan Pantai Barat (Papar).
“Cuaca buruk tersebut dijangka akan berterusan sehingga pukul 7 petang nanti,” katanya hari ini.

Jelas MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” katanya. – KOSMO! ONLINE.


Tiket konsert UNIC licin, produksi buka tiket atas talian
Oleh SAIRUL ZAMRI MISRANI

18 September 2022, 3:00 pm
PETALING JAYA – Lebih dua dekad mewarnai industri muzik nasyid negara, kumpulan UNIC buat pertama kalinya bakal menggabungkan semua bekas ahli kumpulan itu dalam satu konsert, REUNIC Live In Concert The Finale See You Di IPT The Musical Oktober depan.
Menurut Dr. Fitri Haris selaku pengarah konsert bersama Fakhrul dan Bazli UNIC, kemunculan ahli-ahli REUNIC yang lengkap dan sambutan yang memberangsangkan daripada peminat membuktikan bahawa nasyid juga mampu bersaing setaraf dengan genre muzik yang lain.
Justeru, mereka memutuskan untuk mengadakan konsert REUNIC Live In Concert The Finale See You Di IPT The Musical di lokasi bertaraf dunia bertempat di Zepp, Kuala Lumpur, 8 Oktober ini.
“Buat kali pertama, sebuah konsert nasyid diadakan di lokasi acara bertaraf dunia. Mungkin ada yang bertanya, mengapa Bukit Bintang dan bukan di Institut Pengajian Tinggi (IPT)?
“Pemilihan tempat di Bukit Bintang membuktikan bahawa nasyid juga mampu bersaing setaraf muzik arus perdana yang pernah diadakan di situ seperti kumpulan Search, Bunkface dan artis-artis antarabangsa yang lain lantas menaikkan martabat nasyid di mata dunia,” katanya.
Mengambil tema adaptasi telemovie See You di IPT oleh UNIC pada tahun 2004 dan membawakannya terus di atas pentas mega, konsert ini pastinya akan menggamit nostalgia penonton yang hadir.

Tidak sekadar UNIC, konsert tersebut juga bakal dimeriahkan dengan kemunculan khas selebriti terkenal seperti Bell Ngasri, Bienda, Zizi Kirana, Mawi dan Anas Tahir.
Walaupun tiket secara fizikal sudah habis terjual, konsert yang turut mendapat sokongan dana melalui Geran Dana Kandungan Digital yang dikeluarkan Kementerian Komunikasi dan Multimedia Malaysia serta ditaja Kumpulan Megaklinik Zahran turut memenuhi perminataan peminat yang tidak dapat hadir.
Menerusi inisiatif tersebut, peminat yang tidak dapat hadir menyaksikan secara live (langsung) boleh mendapatkan tiket dan menontonnya secara dalam talian.
Tiket konsert bagi tontonan dalam talian boleh dibeli menerusi pautan http://t2u.asia/e/2844 dan akan ditayangkan sehari selepas Konsert LIVE REUNIC The Finale iaitu pada 9 Oktober, tepat pukuk 9 malam.
Tidak hanya berhibur, penonton turut boleh membeli tiket sambil beramal kerana sebahagian daripada hasil pembelian akan disalurkan terus ke tabung kemanusiaan Cinta Gaza Malaysia. – KOSMO! ONLINE


Sukma 2022: Arsyad kecewakan Azeem emas 200m
Oleh MUHAMMAD ZUHAILY BADLISHAH

18 September 2022, 4:02 pm
KUALA LUMPUR – Atler Johor, Muhammad Arsyad Md. Saat mencipta kejutan apabila memenangi pingat emas 200 meter (m) pada Sukan Malaysia (Sukma) 2022.
Arsyad membuat kebangkitan saat akhir apabila berjaya memintas raja pecut Sukma 2022 dari Perak, Muhammad Azeem Mohd. Fahmi pada 10m terakhir untuk melintasi garisan penamat pada final di Stadium Nasional, Bukit Jalil sebentar tadi.
Arsyad mencatat masa 21.02s, cuma kurang 0.01s dengan rekod temasya yang dilakukan Muhammad Aqil Yasmin iaitu 21.01s sewaktu Sukma 2018.
Azeem pula yang terpaksa memperlahan lariannya mungkin kerana kecederaan hamstring, akur dengan pingat perak dengan catatan 21.03s, manakala gangsa dimenangi Muhammad Haiqal Hanafi dari Negeri Sembilan (21.18s).
Nur Afrina Batrisya
Sementara itu, Nur Afrina Batrisya Mohamad Rizal dari Selangor berjaya meraih pingat emas 200m wanita dengan catatan masa 24.83s.
Pingat perak dimenangi Nur Aishah Rofina Aling dari Sabah dengan catatan 25.18s, manakala gangsa diraih K. M. Darshini (25.74s). – KOSMO! ONLINE


Langgar belakang treler punca mangsa maut
Oleh ADNAN IBRAHIM

18 September 2022, 4:06 pm
KLUANG – Kereta yang dinaiki melanggar belakang lori treler dipercayai punca empat sekeluarga maut akibat kecederaan parah selepas terlibat dalam kemalangan awal pagi tadi.
Ketua Polis Daerah Kluang, Asisten Komisioner (ACP) Bahrin Mohd. Noh berkata, hasil siasatan kejadian itu berlaku pada pukul 6.35 pagi di Kilometer 70.4 Lebuh Raya Utara Selatan (arah selatan).
Katanya, kejadian bermula apabila kereta Perodua Myvi dipandu lelaki berusia 52 tahun terbabas ke tengah jalan selepas hilang kawalan akibat daripada melanggar lopak air.
“Dalam masa sama, sebuah van dipandu seorang lelaki berusia 40 tahun yang berada di belakang mengelak daripada melanggar kereta Perodua Myvi berkenaan menyebabkannya terbabas dan berpusing sebelum melanggar besi pembahagi jalan dan berhenti di bahu kiri jalan.
“Akibatnya, lori treler dipandu seorang lelaki berusia lingkungan 30 tahun dari arah perjalanan sama memperlahankan kenderaannya bagi mengelak daripada melanggar kedua-dua kenderaan yang berada di hadapan,” katanya dalam kenyataan hari ini.
Ujar Bahrin lagi, kemudian datang sebuah kereta dinaiki empat sekeluarga dipandu lelaki berusia sekitar 50 tahun yang juga dari arah perjalanan sama melanggar belakang lori treler berkenaan.

Ekoran itu, dua anaknya berusia 20 tahun serta pemandu kenderaan berumur 50 tahun mati ditempat kejadian, manakala isterinya berusia 50 tahun mengalami kecederaan parah disahkan meninggal dunia ketika mendapatkan rawatan di Hospital Enche’ Besar Hajjah Khalsom (HEBHK) Kluang.
“Kes disiasat mengikut Seksyen 41 (1) Akta Pengangkutan Jalan 1987 bagi mengenal pasti punca kejadian sebenar.
“Mangsa lain yang turut terlibat hanya mengalami kecederaan ringan,” katanya.
Terdahulu, Kosmo! melaporkan, tiga maut, dua cedera manakala tiga lagi tidak mengalami sebarang kecederaan selepas terlibat dalam kemalangan melibatkan lima kenderaan di Kilometer 70.4 Lebuh Raya Utara Selatan awal pagi tadi. – KOSMO! ONLINE


Remaja nyaris rentung rumah terbakar
Oleh ISKANDAR SHAH MOHAMED

18 September 2022, 3:45 pm
KUALA LANGAT – Seorang remaja lelaki nyaris rentung apabila kediaman keluarganya di Kampung Jenjarom, Banting di sini, musnah terbakar hari ini.
Kejadian kira-kira pukul 8.30 pagi itu berlaku ketika mangsa berusia 18 tahun sedang nyenyak tidur di rumah tersebut.
Remaja itu bagaimanapun terselamat dan berjaya keluar dari kediaman dua tingkat berstruktur kayu berkenaan.
Pengarah Bomba Selangor, Norazam Khamis berkata, pihaknya bergegas ke lokasi kejadian selepas menerima panggilan kecemasan pukul 8.47 pagi.
Katanya, operasi itu disertai sepasukan lapan anggota termasuk pegawai bersama jentera dari Balai Bomba dan Penyelamat (BBP) Banting, Telok Panglima Garang dan Andalas.
“Pemeriksaan lanjut mendapati api sedang marak memusnahkan keseluruhan rumah berkenaan.

“Api bagaimanapun berjaya dikawal dalam tempoh 10 minit dan dan melibatkan 80 peratus kemusnahan,” katanya ketika dihubungi hari ini.
Rumah yang terbakar di Kampung Jenjarom, Banting hari ini.
Jelas Norazam, ketika kejadian remaja itu hanya bersendirian di dalam rumah tersebut.
“Lapan ahli keluarganya yang lain dipercayai sedang bercuti di sekitar Terengganu.
“Mangsa sedang tidur di bilik tingkat bawah dan keluar menyelamatkan diri selepas menyedari kebakaran itu,” ujarnya.
Tambah beliau, tiada kemalangan jiwa dilaporkan dan punca sebenar kejadian masih dalam siasatan. – KOSMO! ONLINE


Ramai wanita elak diajak berkenalan lelaki Kelantan
Oleh KOSMO!

18 September 2022, 4:17 pm
PETALING JAYA – Rata-rata golongan lelaki berasal dari Kelantan meluahkan tanda tanya tentang mengapa ramai wanita sering mengelak jika diajak berkenalan setelah mengetahui status negeri mereka.
Menerusi hantaran yang dimuat naik beberapa pengguna Facebook, masing-masing berasa hairan dengan tindakan segelintir wanita yang berasal dari negeri lain seolah-olah ‘anti-budak kelantan’.
“Kenapa ramai wanita tak suka budak kelantan?, baru aku nak ajak berkawan, dengan belagak dia kata, ‘maaf saya tak minat lelaki Kelantan’, apa salah kami?,” kata Syafiq.
Sementara itu, Mohd. Khairul juga berkongsi beberapa alasan yang sering diberikan oleh golongan wanita ketika cuba menjauhkan diri daripada kaum lelaki asal Pantai Timur itu.
“Awak asal Kelantan? maaf la, saya dah ada teman lelaki; saya tak faham bahasa awak, pelik sangat bunyinya; lelaki kelantan ramai ‘buaya’,” jelasnya.
Menjengah ke ruangan komen pula, rata-rata pengguna lelaki yang sememangnya anak jati negeri Tok Janggut itu mengakui mereka sering dipinggirkan oleh kebanyakkan wanita disebabkan dialek dan status negeri.

“Bila kami sembang dengan kawan-kawan Kelantan, mereka (wanita negeri lain) kata kami berpuak, bila kami nak kenal dan ajak berkawan, mereka tak nak dan tak suka pula, wanita memang pelik,” komen Syahmie. – KOSMO! ONLINE.


Remaja perempuan maut bertembung motosikal lawan arus
Oleh NUR SYAZWANA MANSOR

18 September 2022, 3:34 pm
SUNGAI PETANI – Seorang remaja perempuan maut selepas motosikal ditunggangnya bertembung dengan sebuah motosikal lain ditunggang secara melawan arus di Jalan Lencongan Barat di sini tengah malam semalam.
Dalam kejadian kira-kira pukul 12.10 tengah malam itu, mangsa berusia 19 tahun meninggal dunia di lokasi kejadian akibat kecederaan parah di kepala.
Ketua Polis Daerah Kuala Muda, Asisten Komisioner Zaidy Che Hassan berkata, siasatan awal di tempat kejadian mendapati kemalangan melibatkan tiga motosikal.
Katanya, mangsa yang menunggang motosikal jenis Benelli itu dalam perjalanan dari Sungai Jagung menghala ke Sungai Layar.
“Pada masa sama, seorang lelaki berusia 52 tahun menunggang motosikal jenis Modenas Kriss secara melawan arus.
“Sebaik tiba di tempat kejadian, kedua-dua motosikal tersebut bertembung menyebabkan mangsa maut di tempat kejadian, manakala penunggang yang melawan arus mengalami cedera di tangan,” katanya di sini hari ini.

Kata beliau, seorang lagi mangsa iaitu wanita berusia 20 tahun yang menunggang motosikal Honda Vario terjatuh di lorong kiri ketika cuba mengelak dua motosikal berkenaan.
“Mangsa mengalami kecederaan pada muka dan dibawa ke Hospital Sultan Abdul Halim (HSAH) di sini untuk rawatan,” ujarnya.
Tambahnya, kes disiasat mengikut Seksyen 41(1) Akta Pengangkutan Jalan 1987. – KOSMO! ONLINE


7 percubaan bunuh Vladimir Putin gagal sejak 2012
Oleh KOSMO!

18 September 2022, 2:00 pm
MOSCOW – Presiden Rusia, Vladimir Putin dikatakan berjaya mengelak sekurang-kurangnya tujuh percubaan membunuhnya sejak tahun 2012, demikian menurut akhbar Metro News UK kelmarin.
Percubaan  terbaharu dilaporkan berlaku  minggu lepas apabila kenderaan limousin beliau dikatakan diserang ketika dalam perjalanan.Insiden tersebut menjadi tular menerusi saluran Telegram selepas disebarkan oleh satu akaun tidak dikenali.
Menurut saluran telegram berkenaan, General SVR, kereta yang dinaiki Putin  dilanggar oleh
‘dentuman kuat pada roda hadapan sebelah kiri’,  diikuti asap tebal.
“Dalam perjalanan pulang ke kediaman rasminya, kereta pengiring pertama telah dihalang oleh sebuah ambulans yang menghadang jalan raya.
“Kereta pengiring kedua mula memecut ke arah limosin Putin sebelum bunyi dentuman kuat pada  roda depan kiri didengari.

“Pemandu berjaya mengekalkan limosin di atas jalan raya walaupun hilang kawalan seketika dan berjaya tiba di destinasi dengan selamat,” tulis saluran tersebut.
General SVR mendakwa bahawa maklumat itu berasal daripada  sumber dalaman.
Saluran sama  juga tidak dapat mengesahkan bilakah percubaan pembunuhan itu berlaku dan siapakah dalangnya.
Bagaimanapun, jurucakap Kremlin, Dmitry  Peskov dengan tegas menafikan dakwaan tersebut.
Sementara itu, felo kanan Pusat Analisis Dasar Eropah, Olga Lautman menegaskan bahawa berita itu cuma khabar angin yang bertujuan ‘mencetuskan panik’.
“Khabar angin cubaan membunuh Putin datang daripada saluran Telegram pelik yang berkemungkinan besar dikendalikan oleh perisikan Russia.
“Berhati-hati apabila menyebarkan maklumat yang tidak mempunyai sumber atau cubaan untuk mencetuskan panik kepada orang ramai,” katanya. – Agensi


Komen positif, negatif itu normal – Syamsul Yusof
Oleh SAIRUL ZAMRI MISRANI

18 September 2022, 2:25 pm
PETALING JAYA – Pengarah tersohor Syamsul Yusof bersyukur selepas filem epik arahannya, Mat Kilau: Kebangkitan Pahlawan sekali lagi trending nombor satu selepas ditayangkan dalam platform penstriman, Netflix pada Jumaat lalu.
Menurut Syamsul, dia berterima kasih kepada semua yang telah menonton dan menyokong filem arahannya itu hingga menjadi fenomena sejak ditayangkan dalam Netflix dua hari lalu.
“Filem Mat Kilau ini sejak dari keluar trailer dah mula viral, dulu satu Malaysia jadi fenomena sampailah ditayangkan di pawagam dan kini dalam Netflix pula.
“Komen negatif atau positif adalah lumrah dalam pembikinan sesebuah filem.
“Saya gembira kerana anda masih lagi bercakap mengenai filem saya dan masih menonton dan menyokongnya,” katanya menerusi sebuah video yang dimuat naik dalam Instagram sebentar tadi.
Terdahulu pada Julai lalu, suami kepada pelakon Puteri Sarah itu menerusi hantarannya menyifatkan kritikan adalah perkara biasa dalam sesebuah pembikinan filem.

“Pengkritik? Biarkan mereka, kerana itu perkara biasa dalam pembikinan filem. Anda sebagai pembuat filem mestilah jauh lebih bijak daripada mereka, jauh selangkah ke hadapan.
“Apabila Allah berkehendak, Mat Kilau merupakan filem terpantas mencapai jumlah kutipan RM97 juta sekali gus mengatasi rekod ‘box office’ Munafik 2 (RM48 juta) pada 2018.
“Terima kasih sambut saya dengan baik bila saya turun ke pawagam. Saya sangat terharu, alhamdulillah. Insya-Allah ini adalah sebuah filem yang akan diterima baik oleh masyarakat dan majoriti daripadanya akan menghargainya tanpa perlu dipaksa,” tulisnya.
Semalam, Mat Kilau menjadi bualan ramai selepas sehari ditayangkan dalam Netflix sekali gus mencetuskan pelbagai mencetuskan reaksi berbeza dalam kalangan penonton.
Rata-ratanya memberi respons negatif dan mengkritik kualiti filem arahan Syamsul tersebut.
“Selepas menonton Mat Kilau, saya tidak akan percaya lagi dengan komen positif tentang filem Melayu dalam media sosial.
“Menonton filem ini hanya 10 minit. Tak mampu nak teruskan. Sinematografi kucar-kacir, dialog ibarat memberi ceramah,” tulis netizen dalam laman sosial mereka.
Sehingga hari ini, tayangan Mat Kilau di tiga buah negara iaitu Malaysia, Brunei dan Singapura berjaya mencatat kutipan sebanyak RM97 juta selepas mula ditayangkan di pawagam bermula 23 Jun lalu.
Filem yang mengetengahkan perjuangan pahlawan Melayu, Mat Kilau itu membariskan pelakon hebat seperti Datuk Adi Putra, Beto Kusyairy, Fattah Amin, Johan As’ari dan Datuk Rahim Razali. – KOSMO! ONLINE


Bapa pelakon remaja direman tiga hari lagi
Oleh AZMI NORDIN

18 September 2022, 4:13 pm
PETALING JAYA – Bapa kepada pelakon remaja direman tiga hari lagi bagi membantu siasatan berkaitan dakwaan serangan seksual.
Timbalan Ketua Polis Daerah Petaling Jaya, Superintendan Ku Mashariman Ku Mahmood berkata, suspek direman bermula Ahad hingga Selasa.
“Suspek ditahan sepasukan pegawai dari Bahagian Siasatan Jenayah Petaling Jaya di pekarangan Ibu Pejabat Polis Daerah (IPD) Klang Utara pada jam 4.10 petang Sabtu,” ujarnya.
Terdahulu, suspek disiasat berhubung kes amang seksual dan cabul selepas dirujuk ke IPD Klang Utara.
Suspek juga pernah direman empat hari oleh IPD Shah Alam atas dakwaan suspek memukul pelakon remaja perempuan itu menggunakan penyangkut baju berlaku pada tahun 2014.
Pelakon tersebut membuat laporan polis pada 8 September lalu.

Sebelum ini, suspek juga direman enam hari bagi membantu siasatan berhubung dakwaan kes serangan seksual, memiliki bahan lucah dan pengabaian terhadap pelakon itu oleh IPD Subang Jaya. -KOSMO! ONLINE.


Lebuh Raya Utara-Selatan mula sesak
Oleh NUR ALWANI ZAFIRAH KHAIRUL

18 September 2022, 3:12 pm
PETALING JAYA – Aliran trafik di Lebuh Raya Utara-Selatan melibatkan kedua-dua arah dilaporkan perlahan membabitkan beberapa laluan utama pada hujung minggu hari ini.
Keadaan tersebut ekoran pertambahan kenderaan sejak pukul 1 tengah hari tadi berikutan orang ramai yang ingin keluar berjalan-jalan bersama keluarga serta pengguna mula bergerak pulang dari kampung selepas bercuti sempena Hari Malaysia kelmarin.
Lembaga Lebuhraya Malaysia (LLM) menerusi perkongsian di Facebook rasminya, memaklumkan trafik perlahan di lokasi menghala ke utara melibatkan Permatang Pauh ke Perai; Bertam ke Bandar Cassia; Changkat Jering ke Kuala Kangsar; Ipoh ke Simpang Pulai; Gopeng ke Tapah; Sungkai ke Slim River dan Bukit Beruntung ke Sungai Buaya.
Sementara itu, bagi arah selatan pula, lokasi terlibat adalah Persimpangan Kulai (kedua arah); Yong Peng ke Pagoh; Tangkak ke Jasin; kawasan rehat dan rawat (R&R) Ayer Keroh ke Simpang Ampat; Pedas Linggi ke Port Dickson; Putra Mahkota ke Southville dan selepas Plaza Tol Sungai Besi ke pusat bandar.
Sementara itu, di LLM juga melaporkan aliran trafik perlahan di Lebuh Raya Kuala Lumpur-Karak (KLK) sekitar kawasan mendaki selepas Plaza Tol Bentong; Lentang ke Bukit Tinggi dan sebelum keluar Plaza Tol Gombak ke pusat bandar. – KOSMO! ONLINE


Doktor terkejut wanita telan 55 bateri saiz AA, AAA
Oleh KOSMO!

19 September 2022, 9:00 pm
DUBLIN, IRELAND – Sepasukan doktor di Ireland berjaya mengeluarkan 55 biji bateri bersaiz AA dan AAA dari perut seorang wanita selepas dia dilaporkan menelan bahan tersebut dalam  tindakan untuk mencederakan diri sendiri, lapor laman berita Wion News semalam.
Berdasarkan laporan perubatan yang diterbitkan dalam jurnal perubatan, Irish Medical Journal Khamis lalu, pesakit berusia 66 tahun itu dirawat di sebuah hospital di Dublin selepas menelan bateri berbentuk silinder dengan kuantiti tidak diketahui pada awalnya.
Doktor yang merawat wanita berkenaan dalam laporan itu berkata, ia merupakan jumlah bateri terbanyak yang ditelan dalam satu-satu masa yang pernah dilaporkan.
“Tindakan menelan beberapa bateri AA bersaiz besar sebagai langkah mencederakan diri sendiri adalah suatu kejadian yang luar biasa,” kata doktor-doktor.
Bagi kebanyakan kes tertelan bateri dalam kalangan kanak-kanak, bateri ada kalanya boleh bergerak di dalam badan tanpa mengakibatkan masalah.
Namun, sekiranya tersekat pada kerongkong, ia boleh menyebabkan kecederaan teruk dan mengancam nyawa, demikian menurut pusat perubatan UCSF Benioff Children’s Hospitals di California.

Ini kerana air liur akan menyalurkan arus elektrik dalam bateri yang ditelan, merangsang tindak balas kimia yang boleh membakar esofagus serta mengakibatkan kerosakan tisu yang teruk serta pendarahan.
“Risiko  bateri silinder yang boleh mengakibatkan mudarat teruk tidak harus  dipandang ringan,” kata laporan kes wanita berkenaan.
Dalam kes tersebut, hasil pemeriksaan X-ray mendapati bateri di dalam perutnya kelihatan tidak menghalang saluran usus dan tiada sebarang bateri yang menunjukkan petanda mengalami kerosakan struktur.
Selepas seminggu dipantau, doktor melakukan pembedahan ke atas pesakit berkenaan dan mendapati bahawa perut ‘tertarik’ ke bawah akibat berat bateri,  menyebabkannya menjadi kembung dan menegang.
Pasukan doktor tersebut membuat lubang kecil pada perut pesakit dan mengeluarkan semua bateri itu. – Agensi


Taufan Fiona bawa malapetaka di Puerto Rico
Oleh KOSMO!

19 September 2022, 10:00 pm
SAN JUAN, PUERTO RICO – Taufan Fiona mengakibatkan bekalan elektrik  di seluruh Puerto Rico terputus kelmarin, sebelum melanda wilayah tersebut dengan membawa hujan lebat serta menyebabkan  kerosakan besar di beberapa kawasan sebelum menghala ke Republik Dominica.
Tanah runtuh, jalan raya terhalang, pokok tumbang, bekalan tenaga terputus dan jambatan runtuh di bandar Utuado merupakan antara bencana  yang disebabkan oleh taufan tersebut, kata Gabenor Puerto Rico, Pedro Pierluisi pada sidang akhbar petang semalam.
Beliau berkata,  wilayah Amerika Syarikat (AS)  yang mempunyai populasi lebih tiga juta orang itu terputus bekalan elektrik menjelang ketibaan Taufan Fiona menghampiri  sambil menambah, bekalan elektrik masih belum pulih.
Meskipun taufan tersebut  menghala ke luar pantai, hujan lebat dan banjir kilat melanda Puerto Rico sepanjang malam semalam sebelum Fiona bergerak ke Republik Dominica hari ini.
“Fiona  akan menjadi peristiwa ‘malapetaka’ berikutan impak banjir di kawasan pergunungan di tengah Puerto Rico di samping bahagian  timur dan selatan,” kata Pierluisi dalam satu kenyataan di laman  Twitter.
Beliau menambah, hujan sebanyak 23 hingga 33 sentimeter turun dalam masa hanya lima jam.

“Jumlah taburan hujan akan mencetuskan banjir kilat yang mengancam nyawa serta banjir di kawasan bandar di seluruh Puerto Rico dan timur Republik Dominica,” kata Pusat Taufan Kebangsaan Amerika Syarikat (NHC).
Menurut beberapa pegawai, taufan itu turut menyebabkan kira-kira 196,000 orang kehilangan sumber bekalan air minuman disebabkan bekalan elektrik terputus dan sungai melimpah.
Taufan Fiona melanda Puerto Rico petang semalam sebagai taufan Kategori Satu yang membawa angin selaju 140 kilometer sejam iaitu tahap terendah dalam skala taufan lima peringkat Saffier-Simpson.
Fiona dijangka menjadi lebih kuat dan bertukar kepada ‘taufan besar’ sebelum bergerak ke bahagian utara menuju perairan terbuka di Lautan Atlantik, kata NHC.
Ribut  itu diramal tiba di Kepulauan Turks dan Caicos serta tenggara Bahamas menjelang lewat hari ini atau awal pagi esok.
Sementara itu, Presiden Joe Biden mengisytiharkan darurat bagi wilayah Puerto Rico semalam bagi  membolehkan wilayah itu mendapatkan bantuan kerajaan persekutuan bantuan. – AFP


Musytari paling dekat dengan Bumi 26 September ini
Oleh KOSMO!

19 September 2022, 10:30 pm
WASHINGTON – Pentadbiran Aeronautik dan Angkasa Lepas Kebangsaan (NASA) menyatakan bahawa Planet Musytari akan berada pada kedudukan paling hampir dengan Bumi pada 26 September ini, lapor laman berita Wion News semalam.
Ini bermaksud orang ramai berpeluang melihat planet terbesar dalam sistem suria itu dalam keadaan paling jelas ketika ia menghampiri Bumi pada jarak paling dekat bagi tempoh 70 tahun.
“Orang ramai berpeluang melihat pemandangan indah Planet Musytari sepanjang malam 26 September ini apabila ia mencapai kedudukan tersebut,” kata NASA dalam satu hantaran blog.
Fenomena ‘pertentangan’ itu berlaku dari sudut pandangan Bumi apabila objek angkasa berada di bahagian timur dan Matahari terbenam di Barat. Ia akan meletakkan Matahari dan objek tersebut pada kedudukan yang benar-benar bertentangan antara satu sama lain.
Pertentangan Musytari berlaku dalam tempoh setiap 13 bulan, namun pada 26 September ini, planet tersebut akan kelihatan lebih terang dan besar berbanding biasa.
“Bukan itu sahaja, Musytari akan berada paling hampir dengan Bumi dalam tempoh 70 tahun,” kata NASA.

Musytari dikatakan akan berada pada jarak 587 juta kilometer dari Bumi ketika ia dalam kedudukan paling hampir dengan planet kita. – Agensi


Culik budak masuk dalam telekung?
Oleh KOSMO!

19 September 2022, 9:47 pm
PETALING JAYA – Berhati-hati ketika mengunjungi pusat peranginan terutamanya ketika membawa anak kecil kerana mudah terdedah kepada ancaman penculikan.
Satu perkongsian di media sosial Facebook Daily Traffic Report hari ini, satu kejadian penculikan hampir berlaku apabila dua wanita warga asing cuba menarik seorang budak ke dalam telekung atau jubah yang dipakai di sebuah pusat peranginan terkenal di Pahang.
Dalam perkongsian tersebut menyatakan, dua wanita yang disyaki warga Pakistan dan seorang dari Indonesia itu cuba menyorok seorang kanak-kanak ke dalam jubah dengan niat untuk menculik kanak-kanak terbabit.
Kejadian tersebut disedari oleh bapa kanak-kanak itu yang sedang bermain salah satu permainan yang ditawarkan di pusat peranginan tersebut.
“Bapa kanak-kanak ini berada di kawasan atas ketika bermain ‘roller coster’, anak bersama ibunya di bawah dan ketika itulah ada cubaan untuk menculiknya.
“Mujur bapa berasan dan terus menghubungi pihak keselamatan yang berada berdekatan untuk tindakan lanjut,” ujar perkongsian tersebut.

Tambah perkongsian itu lagi, video tersebut dihasilkan bukan berniat untuk menakut-nakutkan serta menjatuhkan kawasan peranginan tersebut.
Namun, ia sebagai peringatan bersama bagi ibu bapa yang membawa anak kecil mereka ke kawasan peranginan seperti itu. – KOSMO! ONLINE


Polis siasat kes tular salah faham, isu dera anjing
Oleh HARRITH HISHAM

19 September 2022, 11:21 pm
KAJANG – Polis membuka dua kertas siasatan berhubung kes tular perselisihan faham antara penduduk dalam isu kejadian penderaan anjing di Bandar Teknologi Kajang di sini, tiga hari lalu.
Ketua Polis Daerah Kajang, Asisten Komisioner Mohd. Zaid Hassan berkata, pihaknya menerima dua laporan berasingan daripada seorang wanita pada 16 September dan seorang lelaki pada 17 September lalu.
Pada laporan pertama, katanya, wanita tersebut mendakwa melihat seorang lelaki tempatan telah melastik anjing liar yang berada di kawasan hadapan rumahnya.
“Kemudian, suami kepada pengadu pergi ke rumah lelaki tersebut untuk menegur, namun telah menyebabkan berlaku pertengkaran mulut.
“Laporan kedua pula melibatkan satu klip video yang tular dipercayai berlaku 17 September lalu sekitar pukul 8.55 malam apabila pengadu telah dicekik di bahagian leher baju oleh salah seorang lelaki lain,” katanya dalam kenyataan hari ini.
Mohd. Zaid berkata, kes disiasat di bawah Seksyen 428 Kanun Keseksaan / 233 Akta Komunikasi Multimedia 1998.

“Manakala kes kedua disiasat di bawah Seksyen 506 Kanun Keseksaan / 233 Akta Komunikasi Multimedia 1998.
“Orang ramai yang mempunyai maklumat mengenai kejadian tersebut boleh menghubungi Pegawai Penyiasat kes Insp. Muhamad Ali di 019-8660324,” ujarnya. – KOSMO! ONLINE


Pulau Pinang, Terengganu, Selangor sah ke separuh akhir
Oleh MOHD. FITRIE MUHAMAD

19 September 2022, 9:01 pm
PULAU Pinang, Terengganu dan Selangor meneruskan saingan selepas masing-masing mengesahkan slot separuh akhir bola sepak Sukan Malaysia (Sukma).
Di Stadium Universiti Tenaga Nasional (Uniten), Pulau Pinang yang mencatatkan kemenangan bersih dalam aksi Kumpulan D menepati ramalan apabila menyingkirkan Kelantan 5-4 menerusi penentuan penalti selepas kedua-dua pasukan terikat 2-2 dalam masa permainan sebenar.
Pada perlawanan itu, Kelantan bermula baik apabila membuka jaringan menerusi Adam Danial Md. Zaid pada minit ke-25, namun T. Saravanan menyamakan kedudukan pada masa kecederaan babak pertama.
Minit ke-61, Dhia Ramadhan Baddrulhisham meletakkan Pulau Pinang di depan, namun tujuh minit selepas itu Kelantan kembali menyamakan kedudukan menerusi Nor Shahmi Irfan Talaha.
Kegagalan Abdul Halim Ghazali menyempurnakan sepakan penalti terakhir Kelantan memastikan kemaraan Pulau Pinang dan akan menentang sama ada Johor atau pun Wilayah Persekutuan.
Dalam aksi suku akhir di Stadium Universiti Kebangsaan Malaysia (UKM), Terengganu raih kemenangan 3-0 ke atas Perlis.

Kesemua gol Terengganu dihasilkan oleh Muslihudin Atiq, Aqil Asyrah dan Safwan Mazlan.
Di Arena Universiti Malaya, Selangor melangkah ke separuh akhir selepas menyingkirkan Pahang 7-6, juga menerusi penantuan penalti.
Satu lagi perlawanan suku akhir antara Johor dan Wilayah Persekutuan sedang berlangsung di Stadium UiTM. – KOSMO! ONLINE


Pegawai NATO diselar pakai stoking anti-Russia
Oleh KOSMO!

19 September 2022, 8:15 pm
WARSAW, POLAND – Pengarah Pusat Komunikasi Strategik Pertubuhan Perjanjian Atlantik Utara (NATO) di Riga, Janis Sarts, dikesan memakai sarung kaki anti-Russia ketika menghadiri persidangan di Poland pada  Jumaat lalu.
Menurut laman berita RT, stoking tersebut bertulis ‘Топчу русню’ yang bermaksud ‘Saya memijak Rusnya’, satu terma berunsur penghinaan buat Russia.
Imej tersebut dimuat naik oleh Menteri Pertahanan Poland, Mariusz Blaszczak  dalam akaun Twitter miliknya selepas merakam gambar itu pada sidang berkenaan.
Bagaimanapun, tidak dijelaskan sama ada beliau menyedari bahawa imej berkenaan ‘diganggu’ oleh gambar stoking yang dipakai Sarts.
“Isyarat tersebut menzahirkan kekuatan bagi perang maklumat dan propaganda yang kini berlaku antara Russia dan Barat.
“Jelas di sini bahawa batasan tingkah laku yang lebih terkawal perlu dilaksanakan kerana ia melibatkan seorang pegawai, dan bukannya wartawan atau penulis blog,” kata Ketua Pengarah Majlis Russia untuk Hal Ehwal Antabangsa, Andrey Kortunov.

Tambah Kortunov, beliau percaya tindakan seperti itu hanya akan membawa kepada penyesalan selain mengaku berasa terkejut sekiranya terdapat tindak balas serupa diambil oleh kepimpinan Russia.
“Bagi saya, ia bukan tahap ahli politik kami (Russia),” tegasnya.
Stoking yang mempunyai gambar peluru itu direka oleh personaliti televisyen dari Amerika Syarikat, Michael Schchur dengan kerjasama syarikat dari Ukraine, Dodo Socks.
Menurut laporan, 50 peratus daripada keuntungan bagi setiap pasang stoking yang terjual akan disalurkan kepada 112 Briged Askar Ukraine. – Agensi


Jenazah diusung 3 kilometer guna kain pelekat
Oleh KOSMO!

19 September 2022, 9:30 pm
JAKARTA – Sebuah video tular di media sosial Indonesia memaparkan penduduk Polewali Mandar di wilayah Sulawesi Barat mengusung jenazah menggunakan kain pelekat sejauh 3 kilometer, lapor laman berita Detik hari ini.
Dalam video tersebut, sekumpulan lelaki dilihat mengusung jenazah tersebut menggunakan kain pelekat yang digantung pada batang buluh.
Mereka melalui sebatang jalan raya yang dipenuhi kenderaan yang lalu-lalang.
Dalam video tersebut, kedengaran suara seorang wanita meluahkan kekesalan  lantaran pihak pusat kesihatan masyarakat yang dikatakan tidak memberi perhatian terhadap kes tersebut.
“Si mati meninggal dunia namun tiada ambulans yang boleh membawa jenazah. Pusat kesihatan Campalagian tidak menguruskannya dengan baik.
“Walau berapa pun harga sewa ambulans, kami boleh bayar, namun tiada ambulans disediakan,” kata wanita berkenaan.

Sementara itu, Ketua Pusat Kesihatan Masyarakat Campalagian, Ramlah berkata, ketika itu, ambulans yang berada di pusat kesihatan tersebut sedang digunakan untuk pesakit lain.
“Ahli keluarganya mahu jenazah dihantar menggunakan ambulans, namun pusat kesihatan cuma ada sebuah ambulans yang telah pun digunakan untuk membawa pesakit lain.
“Kami juga sudah berusaha agar ambulans lain dapat digunakan untuk menghantar jenazah. Saya meminta keluarganya bersabar dan menanti ambulans yang digunakan itu kembali ke pusat kesihatan,” katanya. – Agensi


Wanita insaf selepas tiduri 700 lelaki
Oleh KOSMO!

19 September 2022, 8:43 pm
BRISBANE – Seorang wanita dari Australia mengaku pernah tidur dengan 700 lelaki semasa dia berdepan masalah ketagihan seks, lapor akhbar Daily Star UK semalam.
Belinda Rygeir berkata ketika ketagihannya berada di fasa yang paling dahsyat, dia akan cuba ‘memancing’ mana-mana lelaki secara rawak termasuk di pasar raya untuk mengadakan hubungan intim.
“Ada masanya ketika saya sedang membeli barang dapur dan terserempak dengan lelaki tidak dikenali lalu terfikir ‘adakah dia akan berminat dengan saya?
“Pada saat itu, kawalan kendiri saya memang tidak berfungsi dan apa yang bermain di fikiran adalah bagaimana untuk menghilangkan ketagihan itu,” katanya.
Bagaimanapun, zaman ‘gelap’ itu berakhir apabila Rygeir berdepan insiden dipukul oleh salah seorang pasangannya hingga meninggalkan kesan trauma yang mendalam pada dirinya.
Kejadian yang berlaku beberapa tahun lalu menyaksikan wanita itu dibelasah sehingga mata lebam, ditolak jatuh tangga dan menyebabkan tangannya patah.

“Selepas kejadian itu, saya mengambil keputusan untuk mengubah gaya hidup dan mula mengikuti kelas mengendalikan masalah ketagihan itu secara serius.
“Kini, keadaan saya semakin pulih dan saya menggunakan pengalaman yang ada untuk membantu wanita lain yang berdepan masalah serupa,” jelasnya. – Agensi


Kejadian gunung berapi lumpur fenomena biasa di Sabah – Pakar Geologi
Oleh IVAN AMIRUL

19 September 2022, 9:14 pm
KOTA KINABALU – Pakar geologi Sabah, Prof. Dr. Felix Tongkul memaklumkan situasi gunung berapi mengeluarkan letusan lumpur di Taman Hidupan Liar Tabin, Lahad Datu, semalam merupakan kejadian biasa.
Beliau berkata, fenomena berkenaan berlaku apabila tekanan lumpur dalam bumi meningkat dan perlu dilepaskan.
“Keadaan ini berulang apabila tekanan terkumpul pada suatu masa tertentu.
“Kejadian gunung berapi lumpur seumpama ini (lebih aktif) adakalanya berlaku semasa kejadian gempa bumi,” katanya.
Beliau berkata demikian ketika dihubungi sebentar tadi.
Gunung berapi lumpur bukan sesuatu kejadian baharu di Sabah, malah selain di Tabin, fenomena sama juga boleh ditemui di daerah lain termasuk yang popular di Taman Pulau Tiga dan Kuala Penyu.

Sementara itu, ditanya sama ada gunung berapi lumpur yang meletus itu mempunyai kaitan dengan kejadian gunung berapi aktif di pantai tenggara Taiwan semalam, Felix berkata, kedudukan Sabah yang agak jauh dari negara berkenaan diramalkan tidak menjejaskan atau memberi ancaman kepada Sabah.
Terdahulu, tular di media sosial tentang sebuah video yang memperlihatkan fenomena gunung berapi mengeluarkan lumpur.
Dalam video itu, kelihatan letusan berlaku sehingga menyebabkan sekumpulan dipercayai pemandu pelancong panik. – KOSMO! ONLINE